text:
Meti lis mans te cree e je une esperience sensoriâl totâl. Une gjonde arcaiche, anzit no, di plui, ancestrâl. Tal prin moment ti somee di sporcjâti, di impantanâti fin tal comedon. La “culture” e prevâl ancjemò su la “nature”, e tu as pôre di fâ cualchi dam. Come un frut che al zuie cul paltan e di un moment a di chel altri al spiete la vosade de mari. Ma subit dopo, la sensazion e gambie. La nature e tache a vinci cul so leam cu la Antighe Mari, e si sint un grant plasê a slichignâsi, specie cuant che la lacje e jentre cul so paltaniç, umide e clipe, jenfri i dêts. E cuant che la materie si fâs plui penze, alore al sucêt un piçul meracul: la tô man e devente buine di regalâ une forme, un profîl, une anime a ce che prime al jere dome un scliç di arzile: un plat, un vâs, une anfore, un pipinot o un modon. Straordenarie la assonance cu la flôr dal pan. Pan e Modon a nassin insieme. A son fradis, zimui. A vegnin impastâts cu lis mans dal om. E cul so sudôr. Cuets intun for. A tegnin tal cûr ducj e cuatri i elements dal mont: la aghe, la tiere, il fûc, l’aiar. Pan e Modon a fasin la anime de Cjase, il so profum, il so colôr. Il so calôr. A disegnin la sigurece de protezion e de abondance.
POLEÂ MESOPOTAMIC_ Plui di cuatri mil agns fa, si pense che i prins impascj di cree, paie e aghe a vedin preparât il prin modon de storie, in Mesopotamie, e plui precisementri a Ur, forsit la citât plui antighe dal mont, tirade sù dai Caldeos, propite dongje la bocje dal Tigri e dal Eufrate. E di li, la tecniche si sarès difondude vie pal Orient, in Egjit, a Crete (un non che al è dut un program), in Grecie e vie indevant. In dutis lis mitologjiis antighis, si cjate un Diu che al impaste il Mont zuiant cu la cree. Ancje par chest, la vôs “creâ” e ven di chel stes significât. La lenghe furlane – no mi pâr che a setin altris lenghis a vê mantignude la stesse etimologjie antighissime – e conserve su chest cont une vôs bielissime: “poleâ”, ven a stâi doprâ il “poleâr” par dâ une forme, par inspirâ une anime a la cree che pôc prime e someave muarte e cumò e cjape vite. E di li a dut ce che e compuarte une azion peade al fâ, al costruî, al modelâ cu la sapience des mans e dai siei dêts. Te nestre storie di popul, o sin stâts famôs e ricercjâts lavoradôrs ator pal mont par cheste sapience dute inteletuâl che si impaste insieme cu la fadie des mans.
BINOMI NATURE E CULTURE_ Propite li, la Nature si incuintre cu la Culture, sdrumant chê stupide contraposizion fra il lavôr manuâl e chel inteletuâl, une invenzion dai sorestants che a volevin dome comandâ cence lavorâ, progjetâ e no sporcjâsi lis mans. I fornasârs furlans dal Votcent e dal Nûfcent a jerin clamâts in dut il mont par pandi la lôr sapience tal fâ “scudielis, planelis o modons”, come che si cjante cu la malinconie de vilote. E no je stade dome une storie di fam, di migrazion, di sfrutament e di miserie di bintars sledrosâts dal mâl di un vivi disperât e zingar. Sigûr ancje chê, pe durece dal lavôr che dispès al obleave ancje i fruts a bandonâ la famee e lâi daûr a un capocjat che ju sfinive e ju consumave di berladis e di pidadis e di blestemis, a un ritmi di produzion disumane e bestiâl. Che plui di cualchi volte ju à copâts. Ma in chel cjamp alì, i Furlans a àn ancjemò une volte dimostrade une passion cuasi religjose pal lavôr fat ben, inmaneât su di une tecniche cetant inovative pe tecnologjie doprade, reclamade pardut come esempli di modernitât e di braure. Come che a àn dimostrât l’an passât chei bulos dal circul culturâl “El Tomat” di Buie intune mostre memorabile, ven a stâi “Uomini, macchine e argilla”, tirade sù come suaze pe presentazion dal biel e documentât lavôr di Laure Nicoloso e di Dree Cattarino “Fâ modon a Buie”. Un libri dut di gjoldi e di meditâ.
LAVÔR DI MAN, NOL È DI VILAN_ Par no fevelâ po des piçulis impresis artesanis di muredôrs e impresaris nostrans che in FrancIe o in Svuizare o in “Lussimpon” a àn tiradis sù cjasis, palaçs, paîs, fin al disastri dal taramot, cuant che ancjemò une volte la linfe dai modons ju à reclamâts indaûr a cjase lôr, regalant une sperance di rinassite ae nestre Tiere, cussì tant devastade e pierdude. E vuê o sin dentri intun altri Taramot, forsit plui preocupant di chel dal ‘76. I economiscj a disin che il segnâl plui evident di une crisi economiche si lu viôt propite te edilizie, se e je vivarose o ferme. Se no si domandin cjasis al è il segnâl che ancjemò no je riprese. Ma provait a zirâ pai nestris borcs, massime in perifarie. La betoniere tai curtîi e zire come la gorlete di une mari di famee puare che no pues puartâ il frut dal sartôr par comprâi un vistît gnûf, ma che e lavoruce di un continui su chel vecjo tant che al devente ancjemò plui biel di prime. Chel mâl antîc e nobil di fâ e di disfâ, di comedâ, di rangjâsi, chi di nô si lu lei ancje in dì di vuê, tal mieç di chest sdrondenament devastant de economie globâl, te tasse di modons tirade sù tra l’ort e il box dai imprescj. Dal sigûr, nol è il segnâl che o sin fûr dai fastidis. Chel no. Ma che o savìn rangjâsi cul pôc che si à, chel sì. Cirint di no pierdi mai la dignitât. La dignitât che e sporcje lis mans cu la cree, vuê come cuatri mil agns fa. Parcè che la Storie nus à insegnât, in cuintritindince universâl, che lavôr di man – chi di nô – nol è par nuie lavôr di vilan! ■
ANGELO FLORAMO
GRIGNEI DI STORIE. Une culture cressude modon su modon............
Meti lis mans te cree e je une esperience sensoriâl totâl. Une gjonde arcaiche, anzit no, di plui, ancestrâl. Tal prin moment ti somee di sporcjâti, di impantanâti fin tal comedon. La “culture” e prevâl ancjemò su la “nature”, e tu as pôre di fâ cualchi dam. Come un frut che al zuie cul paltan e di un moment a di chel altri al spiete la vosade de mari. Ma subit dopo, la sensazion e gambie. La nature e tache a vinci cul so leam cu la Antighe Mari, e si sint un grant plasê a slichignâsi, specie cuant che la lacje e jentre cul so paltaniç, umide e clipe, jenfri i dêts. E cuant che la materie si fâs plui penze, alore al sucêt un piçul meracul: la tô man e devente buine di regalâ une forme, un profîl, une anime a ce che prime al jere dome un scliç di arzile: un plat, un vâs, une anfore, un pipinot o un modon. Straordenarie la assonance cu la flôr dal pan. Pan e Modon a nassin insieme. A son fradis, zimui. A vegnin impastâts cu lis mans dal om. E cul so sudôr. Cuets intun for. A tegnin tal cûr ducj e cuatri i elements dal mont: la aghe, la tiere, il fûc, l’aiar. Pan e Modon a fasin la anime de Cjase, il so profum, il so colôr. Il so calôr. A disegnin la sigurece de protezion e de abondance.


c: text/html

text:
Prime delicâts artesans dal slis, po dirompents vuerîrs dal combat folk, po dopo inmò, sofisticâts neologjiscj de essence word. Mai compagns. Mai in rie. Mai trendy. E simpri malcuiets. Culturalmentri, politichementri, artistichementri. Cussì fuarts, cussì unics, di no vê contribuît ae memorabil “primevere furlane” vie pal deceni passât, ma di vêle caraterizade. Sì, caraterizade. Plui di ogni cenacul inteletuâl, plui di ogni lobby antagoniste, fûr di trop plui di ducj. Radical chic o barricadero che al fos. Chescj a son stâts, e a son i Flk. Chescj a son stâts, e a son, la imense Cristina Mauro, Stefano Montello, Loris Luise e Flavio Zanier (fermantsi al grup storic).
Chescj a son stâts, e a son, testemoneance dure come piere di une vitorie dople: sul circuit regjonâl, li che la peraule “identitât” e semeave in zenoglon denant de peraule “folclôr”, e sul circuit talian, li che i bielons «Re Noir» e «Sun» a àn stât a flanc a flanc de oligarchie etno-pop (Almamegretta, Agricantus, Sud Sound System) tal catalic de CNI. Une marcje trionfâl che, si à di dîlu, no je mai rivade a ruvinâ la inespugnabil autoronie dai Flk, masse timits par sintîsi impuartants e masse concrets par fidâsi dal marketing (lu conferme ancje la resinte, e duncje tardive jessude su internet: www.myspace.com/mitiliflk).
Dopo di une pagjine straordenarie come «Sun», publicade tal 2000, la spiete e jere pardabon fuarte. Une vore fuarte. E no dome dentri dal perimetri musicâl furlan. Ce forme varaie, si domandavisi, la prossime creazion? Cuale saraie la traietorie, tematiche e stilistiche, dal prossin viaç?
Ma soredut: saraial un prossin viaç? E velu chi, finalmentri, «Dancing Calipso»: il cuint (bielon) cjapitul di une discografie che e à simpri sielt di metisi in zûc, in discussion, afinant o tornant a dissegnâ i lôr orizonts sonôrs e culturâi. La solide inciertece dai ponts di passaç, cussì siore di pussibilitâts di sfueiâ, cuintri la fragjil ciertece dai ponts di rivade…
Une vore spietât, pardabon une vore spietât, chest tornâ, massime di cui che al adore i Fab 4 di cuant che si clamavin Mitili Flk e sot che alcronim a lassavin bati un crei «Furlan Liberation Kongress». Bentornâts a cjase, duncje, dopo siet agns di preocupant cidin discografic («O vin stât cidins parcè che no vevin nuie ce dî»).
Bentornâts cuntune opare, un lûc, li che i tescj sflandorôs di Stefano a incuintrin lis maraveosis olmis melodichis di Cristina regalant piçui grancj svoi tal cîl viert (l’incjant di «Se il nero» ti gjave il flât). Bentornâts cu la benedizion poetiche di Pierluigi Cappello e cuntun svolte, cence dubis epocâl, che dome ai khomeiniscj de marilenghe e podarà semeâ scandalose («Cjantâ ancje par talian – al sclarìs Stefano – dopo vê esplorât dutis lis pussibilitâts sonoris e evocativis de lenghe furlane nol à di vê la parvence di un sbandonâ. Anzit: al è propit il contrari»). Bentornâts a cjase, Flk…
Bentornâts a cjase, FlkGianmatteo Pellizzari
Prime delicâts artesans dal slis, po dirompents vuerîrs dal combat folk, po dopo inmò, sofisticâts neologjiscj de essence word. Mai compagns. Mai in rie. Mai trendy. E simpri malcuiets. Culturalmentri, politichementri, artistichementri. Cussì fuarts, cussì unics, di no vê contribuît ae memorabil “primevere furlane” vie pal deceni passât, ma di vêle caraterizade. Sì, caraterizade. Plui di ogni cenacul inteletuâl, plui di ogni lobby antagoniste, fûr di trop plui di ducj. Radical chic o barricadero che al fos. Chescj a son stâts, e a son i Flk. Chescj a son stâts, e a son, la imense Cristina Mauro, Stefano Montello, Loris Luise e Flavio Zanier (fermantsi al grup storic).

robotstxt: allowed

filter: keep


text:
Il referendum che si è davuelt a Midune, ai prins di Dicembar, pal passaç di regjon, nol è lât cemût che si spietave il comitât promotôr. Ma Marica Fantuz – la presidente – no si bute jù e e sledrose lis maniis par frontâ, se la int e volarà, un gnûf tentatîf fra 5 agns. La zovine “passionarie” nus conte il so pensîr in mert al risultât.
Daspò il grant lavôr fat si spietavie un verdet difarent?
No pues dineâ di sei restade mâl par no vê otignût il quorum che al coventave, ma no sei dal dut avilide. A l prin colp al pues someâ che i midunês no vedin volût cambiâ regjon ma se o considerìn che il 25% dai residents intal forest – 600 di lôr – no saressin mai tornâts e che a Midune, par solit, lis consultazions a tirin dongje no plui di 1700 personis, i 1023 che a àn votât “SI” a son ben plui dal 50%.
Cualis sono lis motivazions che a àn decretât un risultât negatîf?
Dal sigûr i residents tal forest e il brut timp. O zonti ancje la triste informazion fate di chei che a rispuindin ae politiche e no a la int.
E cumò ce fasaraial il comitât? Si fasaraial un gnûf referendum?
Il comitât al larà indenant pe sô strade e se i midunês a volaran tornâ a provâ di ca a 5 agns (timp proviodût de leç), jo o sarai cun lôr ad in plen.
Cemût àno rispuindût i ambients de politiche venite e furlane?
I politics che o soi in contat, mi son stâts dongje, ancje daspò il referendum. Ancje Galan che, fin chel dì des votazions si jere compuartât in maniere secont me masse autoritarie e arogant, al à sbassât i tons, cjapant at de volontât popolâr.
Ce si sintie di dî ai siei paisans?
O ringrazii ducj chei – e a son cetancj! – che fin cumò a àn crodût tal nestri lavôr e che nus àn dade poie e credince. O ringrazii propit ducj!
Midune e à vude la pussibilitât di decidi cuintri la politiche… o ai viodût discussions, scambi di ideis, leams, robis mai viodudis prime e cheste e je bielzà une vitorie.
Sandri Olivetto
TERITORI – Midune no torne in Patrie!............
Il referendum che si è davuelt a Midune, ai prins di Dicembar, pal passaç di regjon, nol è lât cemût che si spietave il comitât promotôr. Ma Marica Fantuz – la presidente – no si bute jù e e sledrose lis maniis par frontâ, se la int e volarà, un gnûf tentatîf fra 5 agns. La zovine “passionarie” nus conte il so pensîr in mert al risultât.


text:
In cheste categorie vegnin tirâ dongje sît cu contignûts in lenghe furlan che tratin argoments relativis a la Consultazion: istruzion, formazion, bibliotechis in rêt, dizionaris, museus, libris, sîtos di enciclopediis che si riferissin in gjienerâl al savê .
Sîtos di enciclopediis a teme ai van sopogni inte categoriis corispondents al teme.
Sîtos di enciclopediis a teme ai van sopogni inte categoriis corispondents al teme.
Sites 4
Friûl.net
Gnovis, supliments, libris, lenghe e grafie, dizionari.
ITC Tavagnacco: Friûl Vignesie Julie
Al propon lezions di storie, tradizions, economie, gjeografie, flabis e liendis. Questionari par esercizi.
La Patrie dal Friûl: Dizionari
Dizionari multilengâl: Furlan, Talian, Slovene, Todesc, Inglês, Spagnûl, Francês.
Vichipedie Furlane
Le prime enciclopedie dute in marilenghe.
Other languages 83
Last update:May 19, 2015 at 14:24:12 UTC
Consultazion
Regjonal
Sience
Acuiscj Online
Societât
All Languages
Art
Afârs
Computer
Zûcs
Salût
Notiziis


text:
Flambri
Flambri al è un paîs di 1000 abitants tal comun di Talmassons ta la basse fulane. Al è un paîs ta lis risultivis, dulà che a nassin tancj flums come il Stele e il Brodiz (miliane), e tantis rois che a van a formâ la Cusane. Al à ancje un parc clamât "biotop des risultivis" ("biotopo delle risorgive") dulà che al è un troi par fâ cjaminadis. Si à di visâsi che à je la vile dai conts Savorgnan. Flambri al è stât il paîs di Annibale Frossi zujadôr di balon che al è stât campion dal mont tal 1936.


text:
Dopo tant timp nus va di riproponi une rubriche che forsit a pues someâ strane, ma e je une garanzie di furlanitât: difat, cui isal plui impegnât a sostignî la marilenghe di chel che une peraule, par talian, nol sa nancje cemût che si dîs?
E alore vuê us proponin dôs peraulis dopradis inte vite dai cjamps, che podopo, par voltalis par talian, nol è simpri cussì facîl.
Massanc
Tropis voltis lu vino doprât? Une vore!
Sedi par taiâ i fassuts, sedi par “parâ jù”, dopo vê taiât il bosc o seât cualchi morâr, il massanc a lu si cjate di spès insiemit a chei altris imprescj. Cul mani di len, (o di strichis di gome o plastiche, in cualchi câs) cui che lu à doprât si vise di sigure lis vissiis che i à fat vignî inte man. Par solit la lame e je taronde, e al è un imprest une vore dongje de roncee, che però e à la ponte a arc e a je plui cognossude. Ben po… il massanc, par talian, si clame PENNATO, ancje se e je une version plui doprade in Toscane, e par soliti lu si finìs par clamâlu roncola. E a nol un cjantant che si clame Edoardo, eh! Une curiositât lenghistiche e je che intal verp, massangâ, a torne fûr la “g” che invezit, in fin di peraule, da pont di viste grafic, e devente “c”. Ven a stâi: Nin tal cjamp a massangâ, cul massanc!
Cumiere
A son semenadis di pôc, e cualchidun, forsit, di piçul, si visarà di jessi stât “a rarî”. Chei che a lavorin tai cjamps, invezit, a san benissim che si à di lâ a solçâ. O cjacarin, al è clâr, des cumieris, “strichis di teren plui alt rispiet al nivel normâl dal cjamp e cjapadis dentri tra doi agârs paralêi” come che al dîs il dizionari.
E cemût si clamino, par talian?
Porche miserie. nol ven mai tal cjâf! E invezit al è propite cussì, la cumiere si clame PORCA, ma al è miôr che no cirîs lis imagjinis su google, doprant chest non, che a fasês une vore fadie a cjatâ di pertinentis. Par il rest, lis cumieris, a son sedi chês tal cjamp, par semenâ, ma ancje chês che si fâs cu la pale di stic, tal ort.
Par vuê, vonde dôs peraulis, ma pes prossimis puntadis… se volês, mandaitnus pûr sugjeriments.


text:
A scomencin de rêt i preparatîfs de seconde edizion di Suns Europe. Ae fin di Avost al è stât screât il sît gnûf e il Friûl al torne a jessi il cûr de Europe de diversitât linguistiche e des sôs espressions plui vivarosis tai cjamps de musiche, dal audiovisîf e de leterature.
L’apontament cul festival european des arts performativis tes lenghis minoritariis al è dai 29 di Novembar ai 3 di Dicembar.
Ancje chest an la manifestazion e vûl jessi une ocasion di incuintri e di confront tra individuis, grups, lenghis, teritoris e comunitâts. Minorancis e nazionalitâts di dute la Europe che a tirin fûr la lenghe e si contin lôr e a contin il mont daûr de lôr cjaladure specifiche e cu la lôr lenghe, cun braùre e cence pôre ni prejudizis. Sunôrs, visions, peraulis, ideis, espressions di identitâts che a esistin e che a resistin, che si cognossin, si ricognossin e si fasin cognossi e ricognossi cun snait e cun sintiment.
Za di cualchi setemane alì de direzion www.sunseurope.com a son stadis metudis adun une schirie di informazions in cont di Suns Europe, tra documentazion di archivi e inzornaments in cont di ce che al sucedarà tai prossims mês. In rêt si cjate l’avîs pe presentazion des candidaturis dentri dal 1n di Otubar e il stes sît al permet ancje di notâsi e di cjariâ la domande di partecipazion e ducj i materiâi testuâi, musicâi e audiovisîfs che a coventin.
Suns Europe al darà un premi aes miôr produzions artistichis tes lenghis minoritariis.
La sezion dedicade ae musiche e cjape dentri ancje chest an une sorte di preselezion live pai artiscj de Europe alpine e mediteranie: chê tal 2015 e jere Suns Sardigna, cumò e sarà Suns Ladinia, stant che si davuelzarà in Novembar te Val di Fasse.
Suns Europe al è un festival metût adun cul jutori de ARLeF, cul coordenament de cooperative Informazione Friulana e cu la colaborazion di une schirie di sogjets e istituzions dal Friûl e dal rest de Europe. ❚
✒ Redazion
Al torne Suns Europe. In rêt il sît gnûf e l’avîs pe partecipazion............
A scomencin de rêt i preparatîfs de seconde edizion di Suns Europe. Ae fin di Avost al è stât screât il sît gnûf e il Friûl al torne a jessi il cûr de Europe de diversitât linguistiche e des sôs espressions plui vivarosis tai cjamps de musiche, dal audiovisîf e de leterature.


text:
Scûr di lune l’ultin libri di contis di Checo Tam jessût pe golaine La Comugne de cjase editore Kappa Vu, al è pardabon une biele discuvierte. Il libri al è dut biel: dal formât (comut di tignî in man e di lei sedi in tren che distirâts sul sofà) ae imagjine di cuviertine (che ti fâs vignî gole di vierzilu par viodi ce che si plate daûr di chel voli), passant pal gjenar di cjarte doprât.
Nancje a dîlu però, la robe plui biele a son lis contis. 37 storiis che nus puartin dentri tal mont, reâl e imagjinari, di Checo Tam.
Par cui che, ancjemò, no lu cognòs Checo Tam al è un dai plui poliedrics personaçs de culture furlane contemporanie. Al à publicât une altre racuelte di contis e un romanç/radiodram, al à vinçût un premi S. Simon e chel pes senegjaduris cinematografichis dal Centri Espressions Cinematografichis di Udin, di agns al condûs su Radio Onde Furlane il program cult Indigo, al à colaborât cun cetancj grups musicâi e cun Francis and the Phantoms, il so ultin progjet, al à vinçût la edizion 2008 dal Premi Friûl.
“Gotic, ironic, furlan” al è stât definît e, di fat, chestis trê peraulis a descrivin ben ancje Scûr di lune.
Te racuelte Checo nus fevele de sô vite di frut a Pavie, di un mont e di personis che aromai no esistin plui, ma ancje di fantasience, e di cemût che e je nassude la sô passion pe musiche, par un gjenar che cuasi nissun al cognosseve. Jo e Berto Fari e je pardabon divertente, no si pues fâ di mancul di ridi e di imagjinâsi l’efiet che al à di vê fat un dai prins dark a Pavie! Cussì come che si reste di stuc cuant che si rive da pît di La storie di Meni Fari. Ma ognidun di nô al cjatarà alc di so almancul intune di chestis contis.
Lis storiis si lein di corse, finide une si à subit voie di tacâ chê altre. La lenghe doprade e je vive, Checo al à une biele maniere di zuiâ cu lis peraulis: lis imagjins, i sunôrs, i colôrs, la lûs, i sintiments a jessin de cjarte e a deventin reâi.
Di chest libri no us conseìn dome la leture, ma ancje la scolte. Se us capite che Scûr di lune al sei presentât des vuestris bandis, lait a scoltâ l’autôr che al lei lis sôs storiis e o restarês dal sigûr inmagâts.
Federica Angeli
LA FABRICHE DAI… LIBRIS. Scûr di lune – contis par ducj i guscj............
Scûr di lune l’ultin libri di contis di Checo Tam jessût pe golaine La Comugne de cjase editore Kappa Vu, al è pardabon une biele discuvierte. Il libri al è dut biel: dal formât (comut di tignî in man e di lei sedi in tren che distirâts sul sofà) ae imagjine di cuviertine (che ti fâs vignî gole di vierzilu par viodi ce che si plate daûr di chel voli), passant pal gjenar di cjarte doprât.


text:
E sta deventant une sorte di telenovela a pontadis la partide des UTI in Friûl-Vignesie Julie. Tes setemanis passadis, ducj a spietavin lis motivazions de sentence dal Tribunâl aministratîf regjonâl sui ricors presentâts dai 56 sindics contraris fin dal principi ae riforme des gnovis Unions teritoriâls intercomunâls.
Ancje in chest câs, come in dute la liende, lis reazions des dôs scuadris in bataie a son stadis contraditoriis. La Regjon, cul assessôr aes autonomiis locâls Paolo Panontin, e à esultât pal fat che il TAR al à declarâts inamissibii i ricors presentâts dai Comuns e de Provincie di Udin. Ma di chê altre bande, i sindics a son petâts sù svintulant l’acet dal ricors cuintri i comissariaments in câs di mancjade adozion dai statûts: il riferiment al è a chês UTI (Udin, Tarvis, Codroip, Cividât, Sacîl e Glemone) dulà che si à votât cul aval dal comissari, sclarint duncje che la regjon no pues sostituîsi ae volontât dai comuns. Fuart di cheste sentence, il grup di sindics “libars” – cemût che si son clamâts in chescj mês di vuere judiziarie – a son tornâts a bati casse denant de Zonte Serracchiani, rivant, al somearès, a gjavâ fûr un impegn scrit a modificâ (pe enesime volte) la leç numar 3 dal 2016, chê che e à costituidis lis UTI e che inizialmentri e veve inserît penalizazions finanziariis par chei comuns che no aderivin aes Unions. L’acuardi al è stât firmât de presidente, dal assessôr Panontin e di une delegazion dai sindics de ANCI. In sostance, al previôt che la cancelazion dal font perecuatîf 2016 e ristabilirès lis cundizions di colaborazion leâl tra istituzions e e costituirès il supuest par mantegni viert il dialic. Cun di plui, oltri a fâ colâ la obligatorietât de adesion e la penalizazion finanziarie, si ridusin ancje lis funzions obligatoriis che i comuns a dovevin cedi aes Unions, vâl a dî il principi di justece.
Naturalmentri dut al dovarà passâ in consei regjonâl pe aprovazion definitive, ma nol è di dâ dut par scontât, parcè che no ducj i sindics che a àn fat ricors al TAR a àn gradît l’acuardi, cussì come diviers conseîrs regjonâi de oposizion che a lamentin il fat de eliminazion dome parziâl des penalizazions, valevule dome pal 2016. La storie e continue… ❚
✒ David Zanirato
UTI dopo la sentence dal Tar. La telenovela e va indevant............
E sta deventant une sorte di telenovela a pontadis la partide des UTI in Friûl-Vignesie Julie. Tes setemanis passadis, ducj a spietavin lis motivazions de sentence dal Tribunâl aministratîf regjonâl sui ricors presentâts dai 56 sindics contraris fin dal principi ae riforme des gnovis Unions teritoriâls intercomunâls.


text:
Il mês passât, li de sede de Fondazione Friuli, e je stade presentade la decime seconde edizion di Piccolipalchi, la rassegne teatrâl pes fameis curade dal Ent Regjonâl Teatrâl dal Friûl-Vignesie Julie
A fâ i onôrs di cjase Giuseppe Morandini, President de Fondazion, ent che al sosten la rassegne Piccolipalchi intal ambit dal propri bant Arts Senichis.
A àn presentât il cartel 2017/2018 di Piccolipalchi Alessandro Malcangi e Renato Manzoni, President e Diretôr dal ERT, intune cu lis curadoris de rassegne Silvia Colle e Lucia Vinzi.
Rivade ae decime seconde edizion, la rassegne e propon aes fameis de nestre regjon une selezion atente e curade des miôr produzions talianis di Teatri pai Fantats, ufrint a gjenitôrs e fîs, nonos e nevôts, barbis, cusins e amîs la ocasion di vivi ducj insiemi la esperience dal Teatri.
La rassegne e je organizade cu la poie de Regjon Friûl-Vignesie Julie e in graciis de colaborazion e al contribût dai Comuns aderents e des associazions locâls tant che il CIT – Centro Iniziative Teatrali di Tisane, la associazion Amici del Teatro di Dartigne e la Comunitât culinâr dal Friûl.
Il cartel 2017/2018 conte 26 spetacui par complessîfs 37 apontaments in 13 Comuns de regjon: tra Novembar 2017 e Març 2018 la rassegne e tocjarà Dartigne, Codroip, Grau, Tisane, Listize, Monfalcon, Palme, Pontebe, Premariâs, Sacîl, sant Denêl, sant Vît dal Tiliment, Tumieç.
Tra i spetacui, o segnalìn Fate d’acqua, di e cun Maria Ellero de compagnie udinese Teatrimperfetti. Il spetacul di danze cun musiche e peraulis al è ispirât aes Aganis, lis figuris femininis mitichis custodis de aghe, e al è nassût ancje in graciis di un laboratori di ricercje cu lis scuelis dal teritori.
Dut il program di Piccolipalchi al è di podê consultâ sul sît www.ertfvg.it inte sezion dedicade.
Di Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
✽✽ Ogni volte che si cjatìn te basiliche di Aquilee o vin di visâsi parcè che o sin culì e in ce maniere che e je nassude cheste tradizion. Pre Checo Placerean e Glesie Furlane le vevin viodude juste fintremai di chê Istât dal 1977, decidint di celebrâ ducj insiemi la fieste di Ermacore e Fortunât e di rinovâ ogni an l’impegn a batisi pal popul furlan e pe sô libertât.
✽✽ O vevin reson a tignî dûr cun cheste manifestazion ancje in chei moments dulà che al someave dut pierdût e sparniçât, glotût de prepotence dal pinsîr talianot o pûr masse debil par rispuindi a dutis lis agressions, sociâls, economichis e culturâls, dai sorestants. Di chenti e forescj.
✽✽ Ancjemò plui impuartant al è il cjatâsi chest an cuant che a son tantis lis iniziativis che si dan dongje in non de autonomie e dal Friûl, parcè che cence Aquilee, cence lis lidrîs dai siei valorôs, no si va di nissune bande.
✽✽ Il motîf al è subit clâr: o podìn fâ dutis lis bataiis di chest mont pe autodeterminazion, pe difese de specialitât, se o volês ancje pe indipendence, ma se no metìn i contignûts a chestis formis di istituzions sociâls, si cjatarìn, prime e dopo, a jessi come chei altris, a simiotâ esperiencis di guvier che no àn nuie a ce fâ cu la nestre storie e, soredut, cui nestris siums e ideâi.
La societât furlane e à di vê un riferiment par parâsi des propuestis e dai dams produsûts de globalizazion, dal individualisim, de monede e dal marcjât tant che valôrs unics.
✽✽ Mi ven tal cjâf la nestre tiere: le vin cimentade, si sin inventâts prime la culture intensive de blave, nancje che o fossin la Americhe, e po dopo de soie. Cu la ilusion di fa bêçs, o vin sdrumât i cjamps e fat tuart ae nature.
Jerial chest l’insegnament cristian di Aquilee o pluitost il so contrari?
Il messaç no jerial invezit chel de armonie dal dut, de salvece universâl e duncje di oms e feminis libars di fâ sù il lôr destin?
✽✽ Nol covente jessi crodints par partî di Aquilee e rivâ al dì di vuê, par confrontâsi su ce Friûl che o vin tal cjâf. Simpri pre Checo al pensave che “il Friûl o al sarà cristian o nol sarà”: jo o crôt che no sedi une cuistion di religjon, ma di buine volontât chê sì. E viodût che il messaç dal Vanzeli al è propit par chei che a dimostrin di vêle, mi somee che si puedi lâ indenant ancje di bande dal mont laic in cheste direzion.
In sumis, e je rivade la ore di ribaltâ la logjiche ancje politiche e di pensâ al popul no tant che un alc di anonim, bon dome par paiâ lis tassis, votâ par chei che a son stâts decidûts de sede dai partîts, e soredut sotan.
✽✽ O fâs un altri esempli: la riforme de sanitât. Vino di lâ daûr a sieltis che a àn la fonde tal sparagn o tal ben de int? E se si à di sparagnâ, vino di taiâ i ospedâi o i stipendis dai dirigjents? Vino di invistî inte ricercje, te universitât, o mantignî une schirie di burocrats regjonâi? Si podarès lâ indenant su ogni sielte dai governants che tra l’altri a son simpri plui espression dome dai lôr interès e dai lôr afârs.
✽✽ Se duncje alc di gnûf si môf par rapresentâ l’interès dai furlans, al è benvignût. Nus plasarès che nol feveli di Pil e di bancjis, ma di lavôr e di rispiet dal ambient, di justizie e no di racomandazions, di lenghe e culture furlane, di vierzi e no di sierâ scuelis, di gnovis stalis e no di eletrodots, di dignitât e no di assistenzialisim, di svilup e no di straçariis. Di migrants come oms e no numars.
✽✽ Tal timp istès propit di Aquilee, ancjemò une volte, si jeve la clamade al popul furlan par che nol dismentei lis sôs lidrîs e il so puest te storie: une storie di Resurezion. ❚
Dree Valcic
****
A pagjine 10 l’articul su la Messe di Aquilee pal Avôt dal Friûl in ocasion de ricorence dai Sants Ermacure e Fortunât, nestris Patrons. ☛
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
In Lui o vevin scrit di vocabolaris e… cjans. Al jere sucedût che i antifurlans a vevin tacât ducj a sbregâsi la vieste in place pal “scandul” (secont lôr) dai 940.000 euro in 11 agns doprâts pal vocabolari di furlan, che po si è scuviert che «la some fin chi doprade no je par nuie esagjerade e che anzit par altris oparis si è lâts ben plui parsore di cheste cifre […], il cost medi dai lemis al è plui bas di che che al varès di jessi» (prof. Michele Cortellazzo, Universitât di Padue).
In paragon si scriveve che la Regjon Friûl-VJ invezit e veve a pene «garantît un finanziament di 1.020.000 euros par un intervent public complessîf di 1.200.000 euros par un gnûf cjanîl a Triest par ospitâ 150 bestiis: 8.000 euros par cjan. Cifre che e cresseve inmò di plui se si considere che il project financing complessîf al varès costât 3.750.000 euros, ven a stâi 25.000 euros par cjan. Insome plui di un milion di euros di bande de Regjon, parcè che – si lei tal comunicât stampe regjonâl – “Il rest al sarà in caric dal Comun di Triest e dai privâts” (ancjemò di cjatâ, ma intant il contribût lu si invie)».
Bon, savêso cemût che e je lade a finîle cul cjanîl? Come che al scrîf il Piero Rauber sul Piccolo dal prin di Març, «All’amo del project financing per il nuovo canile da tre milioni e 750mila euro d’investimento» costruito sul milione e 20mila euro di finanziamento regionale Aster sbloccato nel 2008 dall’assessore leghista alle Autonomie locali Federica Seganti «su cui l’amministrazione Dipiazza aveva agganciato un assegno da un milione e 200mila di contributo pubblico a fondo perduto, non ha abboccato nessuno. Troppo alto evidentemente, secondo gli operatori del settore, il rischio imprenditoriale, nonostante quell’incentivo.»
A contribût inviât, duncje, e cence intervent privât cui varaial di meti i bêçs che a restin? Induvinait…
Insumis, invezit di straçâ bêçs in timp di crisi par dopo taiâ dal 20% i fonts pe culture, al sarès miôr metiju li che si lavore no dome ben, ma adiriture a presit inferiôr di chel che si fâs di altris bandis!
REDAZION
ATUALITÂT. Robis di… cjans!............
In Lui o vevin scrit di vocabolaris e… cjans. Al jere sucedût che i antifurlans a vevin tacât ducj a sbregâsi la vieste in place pal “scandul” (secont lôr) dai 940.000 euro in 11 agns doprâts pal vocabolari di furlan, che po si è scuviert che «la some fin chi doprade no je par nuie esagjerade e che anzit par altris oparis si è lâts ben plui parsore di cheste cifre […], il cost medi dai lemis al è plui bas di che che al varès di jessi» (prof. Michele Cortellazzo, Universitât di Padue).


text:
Al somee che e tiri arie gnove intal Comun di Darte.
Ai 27 di Avrîl, al è stât screât il negozi di florist “Il fiocco”, di Sara Migotti e Marzia Candoni. “Cuant che o soi restade incinte – e conte Marzia Candoni – o ai tacât a pensâ di cjatâmi un lavôr part time e cussì o ai pensât di vierzi un negozi. Sara, che le cognòs da agns, e à simpri vude la passion pes rosis e alore o vin decidût di vierzi insieme chest negozi. A Tumieç, i presits dai afits a jerin alts. Achì a fitavin par pôc e alore o vin sistemât i locâi e o vin viert. La pôre di no rivâ insom e je stade tante ma cul jutori di int esperte e cun tante buine volontât, nuie al è impussibil. Dongje di rosis e plantis, si cjatin ideis regâl, bilietuts di auguris e si puedin ordenâ bombonieris, e o curìn ancje la preparazion des glesiis pes gnocis.”
Ai 10 di Mai, e à vierzût ancje la edicule e cartolarie “Non solo carta”. La idee e je nassude massime di Chiara Gortani che, cjacarant cui amîs, e à pensât di tornâ a meti in pîts tal paîs chest servizi che al mancjave di tant timp. A Otubar, Chiara Gortani e passarà la gjestion a di une altre zovine dal puest.
Dongje dai gjornâi, si cjate alc di dut par chel che al rivuarde articui di cartolarie e ancje cualchi ogjet particolâr fat a man di une dite di Paulâr; in curt si podaran cjatâ i biliets des corieris, servizi di fotocopiis e di fax. Pal prossim an, si podaran ancje ordenâ i libris di scuele. In ogni mût, e je dute la disponibilitât par cirî di contentâ ogni esigjence dai clients.
Te frazion di Cedarcjis, ai 19 di Jugn e à tornât a vierzi, vistide di fieste, la “Antica Osteria Candoni dal 1915 – RistoWine Bar”. “Il locâl al è stât ereditât de mê femine – al conte Giacomino Rupil – e o vin pensât di ristruturâ l’ambient, cirint di curâlu cetant tai detais par che al sedi adat a ducj. O sin partîts par dâ la pussibilitât a la int di lavorâ. Cuant che o sarìn a regjim, o darìn lavôr a trê fameis. Tra un pôc, la gjestion e passarà a gno fi. In cusine a son agne e nevôt che a colaborin insieme, proponint plats fats in cjase doprant i prodots dal nestri teritori”. “Cheste cjase le à fate gno bis nono – e dîs Paola Candoni – che al jere impresari, e le à finide tal 1915. Il locâl al è stât dât in afit a divierse int. Dal ’60 al ’78 a àn tignude vierte la ativitât i miei gjenitôrs. Dopo, gno pari al veve vierte la buteghe dai colôrs, parcè che sul imprin dome il bar nol bastave, e a àn sielt di dâ in afit il locâl. La plui grande gratificazion e je cuant che la int e ven e e reste contente parcè che i plâs il locâl”.
Trê gnovis ativitâts in chescj timps di magre a son un biel segnâl, soredut pe zoventût che si met in zûc tal propri paîs, dant une biele e frescje bote di vite tal Comun di Darte.
Une mancjance metude in lûs di ducj e je chê des istituzions che a dovaressin jessi une vore plui presintis par dâ un jutori concret ae zoventût che e scombat par cjatâ un lavôr e par restâ a vivi in Cjargne.! ❚
✒ Marta Vezzi
CJARGNE VIVE. Gnovis ativitâts tal Comun di Darte............
Al somee che e tiri arie gnove intal Comun di Darte.


text:
“Vôs de Basse”, buinis gnovis pe produzion leterarie par furlan
E je stade pardabon une serade di gale chê che si è tignude a San Zorç di Noiâr ai 31 di Zenâr, cuant che la jurie dal concors leterari in lenghe furlane “Vôs de Basse” e à pandût i nons dai vincidôrs di cheste prime edizion, inmaneade dal sportel associât pe lenghe furlane dai Comuns di Cjarlins, Gonârs, Muçane, Porpêt, Prissinins e San Zorç di Noiâr, cul patrocini de Societât Filologjiche Furlane, de Cooperative Informazion Furlane e de sezion di San Zorç di Noiâr de Universitât de Tierce Etât “Paolo Naliato”. La idee di fonde e jere chê di stiçâ la produzion scrite in lenghe furlane, ricuardant tal stes timp cualchidune jenfri lis figuris che a àn insiorât il panorame culturâl de Basse Furlane.
Dai 49 lavôrs rivâts, la jurie (Maria Fanin, poetesse di San Zorç, Adina Ruffini, pe Filologjiche, Carli Pup e Pauli Cantarut, par Radio Onde Furlane, Vigji Dal Piçul, pe Ute di San Zorç e Emanuela Paro, pes scuelis) e à preseât la origjinalitât e la ricercje lessicâl, massime te sezion students, li che i fruts, par altri, a son stâts plui atents dai grancj tal rispietâ lis regulis dal bant. Tai componiments poetics a son saltadis fûr metaforis e imagjins di gjavâsi il cjapiel, che une lôr trasposizion par talian, a dîle dute, no rindeve justizie ai sunôrs e ae cadence furlane. Ma ancje la narative e à dât lis sôs bielis sensazions, par vie de paronance linguistiche e pe abilitât di scriture, ma soredut pe sperimentazion, ancje tai curts teatrâi. Une pecje, e va dit, e je che ancjemò masse pocje int e je buine di scrivi intun furlan coret, daûr des regulis uficiâls, aben che in plui di cualchi lavôr si à notât une atenzion e un control de grafie.
Te sezion students, il prin premi al è lât a Rossella Dosso dal liceu classic “Dante Alighieri” di Gurize, intant che la classe II A de scuele secondarie di prin grât “Italo Svevo” di Vildivar si è classificade al secont e tierç puest. La sezion poesie e je stade vinçude di Giacomina De Michieli, secont premi a Egle Taverna e tierç a Checo Tam. Gianluca Franco al à fat man basse dal prin premi te sezion narative, intant che Raffaele Serafini e Alessandro Di Pauli i son vignûts daûr al secont e tierç puest. Dongje des publicazions omaç e dai atestâts di partecipazion, i vincidôrs à an ricevût tant che premi un bon di spindi ae librarie Friuli di Udin.
di Serena Fogolini


text:
Di gjornâi pes feminis a son plenis lis ediculis: gjornâi par scuvierzi ce che a fasin i VIP, gjornâi di ricetis, gjornâi par vistîsi ae mode, gjornâi par stâ in forme e gjornâi par gucjâ. E cuant che e ven dongje la fieste des feminis, a fevelin di lôr ancje i gjornâi che no son scrits di pueste: ce regâl isal chel just par une femine? Ce si puedial fâ intune serade cun lis amiis?
Ma sino sigûrs che i conseis che a dan a ledin ben propit par dutis lis feminis? Secont me, un gjornâl scrit pes feminis furlanis al fevelarès intun altri mût.
Viodìn: i esercizis par stâ in forme. I gjornâi in gjenar ti fevelin di oris e oris in palestre, ma no san che une femine furlane no à cussì tant timp di pierdi. Miôr cirî cualchi moviment di fâ intant che si lavore: tirâ sù e tirâ jù i pîts sot de scrivanie in ufici, par esempli, o ben picjâ il disgoteplats masse adalt, cussì si scuen saltâ dutis lis voltis che si metin i plats a suiâ.
La diete? Masse facil: risot cui urtiçons dutis lis setemanis. Cussì, in plui che mangjâ jerbis che a fasin simpri ben, la femine e fâs il sfuarç di lâ a cjapâju sù pai cjamps, i urtiçons, e intant che e sparagne sul cont dal frutarûl e pare jù ancje un pocjis di caloriis.
Mi fasin sen di ridi ancje i conseis su “cemût fâ deventâ mat il to om”. Se l’om al è furlan come la femine, par savê cemût fâlu content no covente jessi un gjeni: tu i compris un computer, o un zûc eletronic, o un imprest par lavorâ tal ort e l’om al devente il plui content dal mont.
Ma la robe che plui di dutis mi lasse stranide cuant che o passi i gjornâi pes feminis, a son lis istruzions par rilassâsi: bagns cui sâi e cu lis cjandelis, massaçs, tisanis, esercizis di respirazion e cuissà cualis altris invenzions. Robis di mats. A esistaran ancje feminis furlanis che a àn voie di butâ vie oris in palestre, a esistaran ancje chês che a fasin di mancul dal frico e dal muset (no jo, o podês stâ sigûrs!) par deventâ plui magris, a esistaran ancje chês che no san ce fa par fâ content il morôs, ma no stin a contâ balis: une femine furlane che a rivi, in cualsisei mût, a stâ rilassade cence fâ nuie ancje nome par cinc minûts, jo o ai ancjemò di cognossile.
BETE DI SPERE
AI 32 DI MAI. Un gjornâl pes feminis furlanis............
Di gjornâi pes feminis a son plenis lis ediculis: gjornâi par scuvierzi ce che a fasin i VIP, gjornâi di ricetis, gjornâi par vistîsi ae mode, gjornâi par stâ in forme e gjornâi par gucjâ. E cuant che e ven dongje la fieste des feminis, a fevelin di lôr ancje i gjornâi che no son scrits di pueste: ce regâl isal chel just par une femine? Ce si puedial fâ intune serade cun lis amiis?


text:
Showing all 13 results
-
12,50 €
BIELIS E BRUTIS DAL FRIÛL DI MIEÇ di DANIELA MORGANTE e GIULIANA ROSSI Contadins, feminis, fruts che a àn vivût intal Friûl di une volte a…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
10,00 €
di DEBORAH CRAPIZ e DORIANA ALESSIO Lis aventuris di Gjat Ut a son scritis e ilustradis di dôs mestris pai frutins de scuele primarie,…
-
15,00 €
di LUSSIA DI UANIS Lussia di Uanis, scritore e artiste, cu la storie dal farc Bepopalon e dal farcut so nevôt nus ufrìs une…
-
12,00 €
di GEORGE ORWELL voltât par furlan / traduzione di LUCA DE CLARA Traduzion di un dai tescj plui famôs de leterature mondial, Animal Farm,…
-
13,00 €
di FRANCESCA GREGORICCHIO 23 mostris intîrs e tocs di mostris par un Memory dut di zuiâ ancje cuntune ponte di pôre e cualchi sgrisul,…
-
13,00 €
di DEBORAH CRAPIZ e DORIANA ALESSIO Il Memory al è fat di doi macs di 19 tessaris (o cjartis), compagnis a dôs a dôs. Prin…
-
8,00 €
STORIUTIS DI OMS, DI ANIMÂI, DI PLANTIS E DI ALC ALTRI di GIANNI GREGORICCHIO Racuelte di sîs contis par fruts di 9-11 agns, che…
-
12,00 €
di LUCA DE CLARA Illustrazioni / Ilustrazions: FRANCESCA GREGORICCHIO Inge e Bach a stan cressint. Come ducj i piçui dal creât ancje lôr…
-
12,00 €
di LUCA DE CLARA Illustrazioni / Ilustrazions: FRANCESCA GREGORICCHIO Inge e Bach, i protagoniscj di chestis dodis storiutis, a son doi orsuts ninins…
-
10,00 €
di FRANCESCA GREGORICCHIO Cui no si è mai insumiât di fermâ il timp, podê svolâ su la Lune o rivâ a cjatâ di dulà…
-
6,00 €
di FRANCA MAINARDIS a cura di ANNA PELLEGRINO e DANIELA ZORZINI È primavera e non piove da mesi. Nel prato i fiori assetati chiedono a…


text:
Dopo de scree a Cjarlins, la seconde serade si è davuelte a Flaiban, ospits dal sindic Luca Picco, che di paron di cjase al à viert lis voris.
Prin di dut a son stâts subit confermâts i elements di fuarce des seradis dai laboratoris di autonomie: grande partecipazion di int e di aministradôrs.
La sale si è jemplade di corse e i passe cent di lôr a àn cjapât puest par scoltâ i ospits de serade moderade cheste volte di William Cisilino, diretôr de ARLeF – Agjenzie regjonâl pe lenghe furlane.
A son intervignûts Pauli Cantarutti, president de cooperative Informazion Furlane che e gjestìs Radio Onde Furlane; pre Roman Michelot, figure di riferiment di Glesie Furlane, Franco Fabbro e Marco Stolfo de Universitât dal Friûl. Al veve di jessi ancje Aldo Colonello, che però nol à podût partecipâ.
Il teme de serade al zirave dut su trê cuistions fondamentâls, ven a stâi “autonomie, culture e lenghe”.
Lis domandis di Cisilino a àn puartât ducj i relatôrs in cunvigne sul leam indissolubil dai trê elements, ma tal stes timp al è vignût fûr in maniere evidente che i bogns proposits a son smentîts te realtât dai fats, dulà che dispès a prevalin ategjaments di “sotans”. “La storie dai Furlans e à condizionât cheste situazion” al comente il diretôr Cisilino, ma buine part des responsabilitâts a son ancje des istituzions publichis, de glesie e dai partîts che no son stâts bogns, o piês, no àn volût interpretâ la funzion che la lenghe furlane e varès podût zuiâ te realtât regjonâl.
“I intervents a àn ancje metût in evidence che ancje la scuele no à fat ce che e varès podût e che la leç e varès previodût su chest teme” al continue Cisilino “no simpri vierte tai confronts dai dirits des minorancis”.
Ce fâ duncje par ribaltâ cheste vision?
O vin domandât un coment ancje al nestri president pre Roman Michelot, che pe ocasion al à puartade la vôs di Glesie Furlane “No si à di dâ colpe ae int che par secui e je stade tibiade dai sorestants: fale il ‘salustri’ di glorie che al è stât il Patriarcjât, de Republiche di Vignesie in ca, fin a chê taliane, chei che a comandavin a àn simpri fevelade une lenghe diferente di chê dal popul, che nol veve alternative se no tignî pleade la schene e sbassâ il cjâf. Cui aial la responsabilitât par saltâ fûr di cheste situazion? Dome la culture e pues jessi chê lûs che e fâs vierzi i voi al popul e i fâs cjapâ cussience de proprie identitât: duncje ancje i inteletuâi a àn di cjapâ in man la cuistion e stâ de bande dal Friûl”. ❚
Christian Romanini
LABORATORI DI AUTONOMIE. 2. FLAIBAN, Lenghe e culture............
Dopo de scree a Cjarlins, la seconde serade si è davuelte a Flaiban, ospits dal sindic Luca Picco, che di paron di cjase al à viert lis voris.


text:
Gramatiche de lenghe furlane che e presente une descrizion atente de lenghe, des sôs particolaritâts, des regulis e des ecezions.
Il furlan che al ven presentât al è chel comun, centrâl, il furlan de miôr tradizion leterarie dal Votcent e dal Nûfcent, ma ancje une lenghe atente a ricevi i contribûts des varietâts locâls.
Il lavôr al è nassût te suaze dai cors pratics di lenghe e culture furlane
che la Societât Filologjiche e inmanee ogni an intune vore di localitâts dal Friûl, vêrs laboratoris didatics che a misurin lis esigjencis de int in merit ae alfabetizazion in lenghe furlane.
In cheste pagjine si pues discjamâ Scrivere in friulano
in formât pdf (dal download).
E je a disposizion ancje la version par furlan, viôt achì


text:
Dante
Intune scuele di anzians che a volevin vê la licence di scuele medie, il professôr al domande a un arlêf cui che al à scrite La Divina Commedia.
Chel no lu sa, e al reste cidin. Dante Bortoli, che al è dongje di lui, par judâlu lu poche parsot e si mostre lui cul dêt.
Chel altri, dut content, al rispuint: «Bortoli…»
Stât interessant
Sul tram fis di int a son un fantat sentât biel comut e une biele fantate in pîts di front di lui.
A un ciert moment jê e dîs: «Par plasê mi fasial sentâ, che o soi in stât interessant?».
Chel al devente dut ros e al jeve sù di buride.
«Che mi scusi, ma non mi jeri inacuart di nuie. Ise di trop timp?».
«Dome di mieze ore, ma o soi cussì sfinide…» ❚
CUATRI RIDADIS............
Dante


text:
Pieri Çorut
Pieri Çorut (Pietro Zorutti, Lonzan, Dolegne, 27 di Dicembar 1792 - Udin, 23 di Fevrâr 1867) al fo funzionari e poete furlan. La sô fame e je leade soredut a la publicazion ogni an dal 1821 al 1867 dai strolics, lunaris dulà che al meteve lis sôs composizions poetichis, di solit di sogjet naturalistic-patetic o ironic.
La sô poesie plui famose e je Plovisine, scrite tal 1831; Çorut al è simpri stât considerât come il poete plui brâf a esprimi il temperament furlan, e par chest un dai plui cognossûts, lets e imitâts; i siei componiments a partivin dal ambient pre romantic, parcè che Çorut al jere cuintri de poetiche dal romanticisim, e chest al è stât plui voltis criticât di autôrs plui modernis, par esempli Pasolini tal XX secul, come simbul di dut ce che al jere vecjo e si scugnive lassâ pierdi; une altre critiche che i ven fate e je chê di vê simpri considerât il furlan une lenghe di bas livel, buine dome pes piçulis robis. Al fo ancje criticât di Ugo Pellis par vê dedicât une opare, "Il bon pari", al imperadôr de Austrie Francesc Josef, che in chê epoche, subit dopo de fin de Grande Vuere, al jere considerât un personaç di scancelâ de storie dal Friûl.
Il so merit plui impuartant al è probabilmentri chel di vê tornât a cjapâ sù la lenghe za doprade di Ermes di Colorêt e chê e deventarà la koinè furlane, la lenghe leterarie.


text:
PRIME PART DI ZACARIE
Invît a la conversion
1 1 Tal otâf mês dal secont an di Dario, la peraule dal Signôr i je stade dite a Zacarie, fi di Ido, il profete: 3 “Berlii al rest di chest popul e dîsiur: Il Signôr des schiriis al dîs cussì: Tornait di me e jo o tornarai di vualtris – al dîs il Signôr des schiriis –. 4 No stait a jessi come i vuestris vons, che i profetis di une volte ur berlavin: Il Signôr des schiriis al dîs cussì: Sù mo, tornait indaûr des vuestris usancis orendis e des vuestris voris plenis di tristerie! Ma lôr no scoltavin gran e nancje no stavin atents – sentence dal Signôr –. 5 I vuestris vons dulà sono? E i profetis sono ancjemò vîfs? 6a Ma lis mês peraulis e i miei comandaments, che ur vevi dade l’incariche ai miei servidôrs, i profetis, no sono forsit rivâts fin li di vualtris? 2 Il Signôr si è disdegnât a muart cuintri dai vuestris vons! 6b Alore lôr a son tornâts in sè e a àn dit: Come che il Signôr des schiriis al veve menaçât di tratânus par colpe des nestris usancis e des nestris voris, cussì nus à tratâts”.
Prime vision: i cjavalîrs
7 Ai vincjecuatri dal undicesim mês, ven a stâi dal mês di Sebat, tal secont an di Dario, la peraule dal Signôr i je stade dite a Zacarie, fi di Ido, il profete. 8 O ài vude une vision vie pe gnot. Ve: un om a cjaval, suntun cjaval ros, al jere tal mieç dai sterps di mirt ch’a jerin tune concje profonde, e daûr di lui a jerin altris cjavai ros, fumui, neris e blancs. 9 O domandai: “Cui sono chescj, paron?”. 10 L’om ch’al jere in pîts tal mieç dai mirts mi rispuindè disint: “Chescj a son chei che il Signôr ju à mandâts a passâ la tiere fûr par fûr!”. 11 Di fat i diserin al agnul ch’al jere in pîts tal mieç dai mirts: “O vin passade la tiere fûr par fûr; ve: dute la tiere e polse e e je in pâs”. 12 Alore l’agnul dal Signôr al disè: “Signôr des schiriis, fin cuant no varâstu dûl di Gjerusalem e des citâts di Gjude, ch’a son biel setant’agns che tu fasis sintî la tô rabie cuintri di lôr?”. 13 E il Signôr i disè al agnul che mi fevelave peraulis buinis, peraulis di confuart.
Il Signôr al tornarà te Gjerusalem ricostruide
14 Podopo l’agnul ch’al fevelave cun me mi disè: “Conte: Il Signôr des schiriis al dîs cussì: O soi gjelôs di Gjerusalem e o ài une grande gjelosie par Sion. 15 Ma o sint une grande rabie cuintri des gjernaziis prepotentis; par vie che mi soi un pôc disdegnât, lôr si son sbrocadis tal fruçâ. 16 Pa la cuâl il Signôr des schiriis al dîs cussì: O torni a Gjerusalem cun dûl; la mê cjase le tornaran a fâ sù. E su Gjerusalem a tiraran la cuarde – sentence dal Signôr des schiriis –. 17 Conte ancje chest: Il Signôr des schiriis al dîs cussì: Lis mês citâts a tornaran a gjoldi la bondance, il Signôr al consolarà indaûr Sion, al sielzarà di gnûf Gjerusalem”.


text:
– Tate, ven di corse, a si petin!
– Cui? Cui si petie?
Un cjalon ator pal bearç, ducj i fruts di cjase a jerin li che a pesseavin a cori daûr di Romeo che al jere vignût a clamâ so pari, ven svelt!
Ma se no son i nestris che a si barufin, cui isal? I lor amîs, chei mieçs piavots? Ma alore ce jentrio jo?
In chel stes timp, di chê altre bande de strade:
– Papà, vien svelto, i si pesta!
– Chi? Cui si pestie?
No jerin i siei fruts che a si pestavin, ducj i siei a jerin li che a tacavin a cori daûr di Flavio che al jere vignût a clamâ il pari par vie che…
Bepe e ‘Sef e jerin nassûts ducj i doi inta chel an, il 1893. A vevin fate la vuere, ducj i doi. Un di une bande, un di chê altre. Cumò a jerin a stâ dongje. Che Bepe, sô fie e veve maridât un furlan e si veve strissinât daûr il pari inta chel paîs austro-ungaric de basse furlane. I lor fruts daspes a si imberdeavin cu lis lenghis e i fevelavin furlan al nono e piavot al pari.
Lino, il nevôt di ‘Sef, furlan, in chê dì, al veve otignût un grant onôr dal nono: i veve lassât meti sù il so elmet austro-ungaric, un cemeli che il vieli lu tignive strent, orgoiôs che nissun sa. E Lino, dut braurôs, al jere lât a zuiâ lì dai siei amîs.
Bepe, al viot chest frut cun chê robe sul cjâf, al cognòs l’elmet e nol pues tasê:
– Dove te va ti con quel bocâl in testa?
Lino a cjase i conte al nono, sâstu ce che al mi dîs il nono di Romeo? Cussì e cussì.
‘Sef, furlan soldât di Franz Joseph, nol pues gloti une tâl insolence cuintri l’Imperi, l’Imperadôr, la storie grande e la storie sô piçule personâl.
Velu che al è za lì dal piavot.
– Ce âstu dit?
– Mi?
– Tu, sì. Ce âstu dit al frut?
– Go dito che …la verità go dito!
Peraulis. Peraulatis. Peraulonis di ghise. Un sburton. Une talpassade. Une pidade. Un sgarnof. Sanc di nâs, un lavri rot, grombulis.
I fîs a àn scugnût cori a clamâ i paris, che a àn scugnût cori a disseparâ i vons, juste in timp par evitâ che, cu la scuse di un bocâl (che nancje nol jere un bocâl) no ves di vignî a sclopâ la Tierce Vuere mondial.
di Laurin Zuan Nardin


text:
Giovanni Pilosio,
Ruzin e amôr, Udin, 2018
«Bert, cjan de ue, indulà vâstu? Âstu biel fat i compits?», i disè Eline, butant il voli tal libri di scuele sierât su la taule.
«Ma mame, jo i compits ju ai bielzà finîts, o vevi nome di ripassâ».
«Ce presse e ce furie, e je passade nome mieze ore di cuant che tu ti sês sentât a studiâ e cumò di bot tu molis?».
Al scomence cussì chest romanç curt di Giovanni Pilosio, che, in vite sô, la lenghe furlane le veve fevelade pôc e, naturalmentri, inmò mancul scrite. E alore, ce aial fat? Al à fat il cors di lenghe e culture furlane li de Universitât de tierce etât di Udin e, dal risultât dal lavôr di un an academic, al à savût tirâ fûr la voie di scrivi, e di scrivi par furlan. Une conte lungje, li che si incrosin acjadiments dal dì di vuê cun chei de grande vuere e de disfate di Cjaurêt; paîs de Furlanie (Ruvigne) cun citâts francesis (Mulhouse, Strasbourg) e polachis (Katowice). Friûl, Alsazie e Slesie a son stadis simpri tieris contindudis di un stât e di chel altri e, propit par chel, a aspirin a di une sorte di autonomie.
I argoments tratâts a son chei in prin plan inte Europe di vuê, che e varès tante dibisugne di jessi unide, ma che e fâs fature a cjatâ soluzions ai problemis che le travanin, par rivâ a chê fradaie che l’autôr i tignarès tant.
Protagoniscj a son i zovins di za fa un secul che si batevin sui confins e chei di vuê, chei che a doprin Skype e Whatsapp, che a van a sintî i concierts dai lôr idui, ancje fasint cualchi centenâr di chilometris. Ma che si inamorin propit come che a fasevin i lôr paris e maris, e che a àn la sensibilitât di lâ a cirî lis lôr lidrîs, di volê savê cui che a jerin i vons costrets a emigrâ (e cence vê la preparazion che a àn lôr, cumò) o ben piês ancjemò, a lâ in vuere a copâ e fâsi copâ.
Un scuf, colât par tiere intune bataie, al reste platât un secul, in spiete di cualchidun che al rivi a sgarfâlu fûr, a netâ dut il ruzin ingrumât li cui agns, par viodi se al è pussibil che al vegni ae lûs l’amôr.
Insom dal volumut, une utile bibliografie e sitologjie e un profîl biografic dal autôr, cuntune fotografie che nus spieghe cemût mai che al cognòs cussì ben stradelis e stradelutis di fâ in biciclete, no dome in Friûl, ma ancje ator pal mont. ❚
Laurin Zuan Nardin


text:
Une volte ducj a vevin il lôr sorecognon. Il non, il cognon e, cun di plui, il sorecognon. Ae latine.
A podevin jessi sorecognons di parintât. Par dî une, la nestre famee e jere chê di Jacuç e cussì gno pari lu cognossevin in paîs par Min Jacuç.
Altris voltis, il sorecognon al vignive dal mistîr e alore, a Sante Marie, a jerin Pieri Purcitâr, Franco Mecanic, Tite Cjaliâr, a jerin Chei dal Fari, Chei di Muradôr e, ore presint, ducj cognossin Mario Sartôr.
Altris voltis ancjimò, dal paîs di divignince, Chei di Tresesin, Chei di Mosse. O di une femine di innomine metude in lûs pal so snait o par vê rezût il pês de famee in mancjance dal om pal mont o muart in guere, e a Sante Marie a jerin Chei di Bete, di Batistute, di Jacume, di Mabile, di Sabine e vie dilunc.
Cualchi sorecognon al risultave necessari, tal piçul mont dai paîs di une volte, dulà che al dominave un cognon sôl (Marangone/i a Sante Marie) e pôcs a jerin ancje i nons in maniere che, cun ducj i Toni Marangon, si scugnive specificâ Toni Vuate, Toni Mosse, Toni Sindic, Toni Batistin e vie indenant.
Tantis altris voltis il sorecognon al vignive di une lampade lenghistiche di fantasie, in reson de figure, de ande o dal caratar de persone.
Fox trot al è l’ultin sorecognon che ai viodût nassi dal moment e po al à vude la durade di une gnot.
O jeri te vecje scuele elementâr, sede de Protezion Civîl. Il paîs, sot passe un metri di aghe dal Carmôr pe cuarte volte intun mês te sierade dal novantevot. La int, cu l’aghe in cjase, e telefonave li, e cun Dino di Sclaunic a disponevin vie radio il moviment tes cjasis des tantis scuadris de Protezion Civîl vignudis in socors.
Tor dôs, trê oris di gnot, o sintìn bati tal veri di un barcon. La scuele e jere une isule tun mâr di aghe corint di ogni bande. A batevin tal veri e Dino al è lât a viodi.
“Al è Fox trot rimpinât suntun barcon” dissal Dino, “va a viodi, va, che no si innei!”
Al jere un frutat bessôl, capitât di Cjasteons fin li, dut torteât tal tubo di gome di une pompe ator di se e rimpinât sul barcon parsore l’aghe. Si puartave daûr ancje une radio. Mi veve sintût par radio, saio jo.
“Che al viodi” mi à dite tal scûr, “che par radio no si à di pierdisi vie a fevelâ tant a lunc.”
“Nin dentri” gjo, “di no colâ ta l’aghe.”
Di radio al saveve ogni robe. Subit che vin podût, lu vin metût dongje de Protezion Civîl a dâ une man.
“Al rive Fox trot cussì e cussì” ur à dite Dino par radio a chei de Protezion Civîl.
al doman, al è lât a viodi dulà che al veve poiade la biciclete fûr paîs e nissun lu à viodût altri. Juste cumò che ducj lu vevin cjapât in simpatie e lu cognossevin par Fox trot.
di Ivano Urli
#922


text:
Il Partît democratic al varès di fevelâ dutis lis lenghis dal Friûl V.J., ven a stâi talian, furlan, sloven e todesc. Tant tal simbul, tant te comunicazion esterne e interne e tal materiâl prontât pe propagande.
EMENDAMENT RIMANDÂT_ Cussì cundifat al propon un emendament al Statût regjonâl che la assemblee e veve di votâ definitivementri ae fin di Novembar, ma che e à scugnût rimandâ a Dicembar par impegns dal segretari Bruno Zvech, clamât di buride a Rome propit te zornade che e jere proviodude la assemblee.
SHAURLI PRIN FIRMATARI_ Prin firmatari il segretari provinciâl di Udin, Cristiano Shaurli, l’emendament al è stât firmât di un trop di lôr, ven a stâi il senatôr Carlo Pegorer, il vice sindic di Udin Vincenzo Martines, il conseîr regjonâl Paolo Menis e chei provinciâi Francesco Martines e Arnaldo Scarabelli, il segretari dal Pd udinês Debora Serracchiani, Lorenzo Fabbro e la slovene Jole Namor. Plene poie ancje dal cjâf grup in Consei regjonâl Gianfranco Moretton.
“Il Pd – al dîs il test – par dâ atuazion al articul 1 dal Statût, al cjape sù la denominazion e il simbul bilengâl tai teritoris dulà che storichementri a son presints lis comunitâts slovene, furlane e gjermanofone. L’ûs des trê lenghis regjonâls ricognossudis – al zonte l’emendament – al pues jessi doprât te comunicazion interne e esterne, e ancje pai difarents materiâl prodots”.
UN COMPLETAMENT DOVERÔS_ Te intenzion dai firmataris, si varès di completâ il Statût che, te sô prime version, al à proviodût tal articul 50 il coordenament dai slovens tal Pd e la denominazion bilengâl tes comunitâts slovenis, ma si è “dismenteât” di chês altris lenghis. Cundut, par altri, che tal articul 1 dal Statût, chel che al rivuarde i principis di fonde dal partît, si dîs che “Il Pd-Union regjonâl dal Friûl V. J. al intint di valorizâ la specialitât regjonâl, al esalte i valôrs de inclusion, de interculturalitât e dal plurilinguisim, al avantaze la acetazion e i procès di integrazion politiche, economiche e culturâl tra i citadins de Union europeane e in particolâr cui Paîs che a stan dongje de regjon”.
L’emendament sul bilinguisim tal Pd al è stât tra chei che a son stâts presentâts par prins e, biel che la “Patrie” e sta par lâ in stampe, al pâr che nol sedi nissun berdei ae sô acetazion.
Antonella Lanfrit
ATUALITÂT. Pd a plui lenghis............
Il Partît democratic al varès di fevelâ dutis lis lenghis dal Friûl V.J., ven a stâi talian, furlan, sloven e todesc. Tant tal simbul, tant te comunicazion esterne e interne e tal materiâl prontât pe propagande.


text:
“Cemût podio vê cour / di clamâus ca, di fâus segno cu la man. / ‘Ne man che pi no è che la so ombrene, / dure e caìe, / ansi, ‘ne sgrife, ma flape tanche molene. / E pûr alc, cumò, a’ la ten-su, / no sai se un ganf o se ‘ne fuarse; / par chel ch’ ‘a vâl ‘a è dute vuestre / e vuâtris dait la grinte di zugnâvi…”
Cussì al scomence Mistieròi. Poemetto dialettale veneto che il grant poete venit Andrea Zanzotto (vignût a mancjâ a 90 agns, intal Otubar dal 2011) al veve burît fûr intal 1979. Anzit, par dî miôr, cussì al scomence chel stes poemut inte traduzion furlane di Amedeo Giacomini, editade, in 2500 esemplârs, intal 1984.
Cumò la Biblioteche civiche di Pordenon, lant in devant cu la sô golaine “Piçule biblioteche di autôrs furlans”, che e rive cussì al so numar 20, e torne a publicâ cheste piçule perle. Perle sedi inte version venite (la ‘conversion’ di Zanzotto al dialet e jere resinte, dome un pâr di agns), sedi inte version furlane, curade di un altri poete. E se tradusi al è tradî, dome un altri poete al pues tradî pôc e rispietâ la poesie dal origjinâl.
A son dîs piçui cuadris piturâts con amôr ma ancje cun severitât, di dîs piçui mistîrs discomparîts: il menau, il carîr, il piorâr (cui siei cjavai), il fari, l’ombrenâr, il cjalderâr/bandâr, il gue, il ciadreâr, lis fileris e lis lavanderis.
Operazion nostalgjie? No, o no dome. Chel mont al sarà ancje stât inceôs inte sô semplicitât e essenzialitât che, cumò, a son pierdudis par simpri. Ma i poetis (ducj i doi, il venit e il furlan) no discognossin il corolari di patiments e di fadìe e parfin di umiliazion che al veve cun sé. La traduzion di Giacomini e puarte chestis figuris inte nestre realtât e nus svicine ancjemò di plui a ce che verementri a jerin. Che a fossin venits o furlans, al gambiave pôc. E, darest, Zanzotto al à simpri vût un voli pai ‘cari fradei furlani’, massime intai dîs trements dal teremot.
Cheste edizion e à ancje il presi di une prefazion che plui autorevole no si podeve, valadì di Pietro Gibellini. E, in plui, come za inte prime edizion, une postafazion di pari David Marie Turoldo. Che, une volte, al à vût dit che la int e pues ancje no savê dulà che al è a stâ il plevan, ma no pues no savê dulà che al è a stâ il poete.
Se une lenghe e misure il so status ancje culis buinis traduzions di buinis oparis, cheste e je cence mancul une biele prove pe lenghe furlane, une biele riessude.
✒ Laurin Zuan Nardin
SIMPRI BOGNS. Andrea Zanzotto, Amedeo Giacomini, “Mistieròi / Mistirúts”, Pordenon 2012............
“Cemût podio vê cour / di clamâus ca, di fâus segno cu la man. / ‘Ne man che pi no è che la so ombrene, / dure e caìe, / ansi, ‘ne sgrife, ma flape tanche molene. / E pûr alc, cumò, a’ la ten-su, / no sai se un ganf o se ‘ne fuarse; / par chel ch’ ‘a vâl ‘a è dute vuestre / e vuâtris dait la grinte di zugnâvi…”


text:
I numars de crisi a mostrin dîs agns di disgracie,
cjapade sot gjambe di ducj,
e pocjis prospetivis pal avignî
Il probleme dai problemis al è il lavôr e in Friûl lu è ancjemò di plui. Chest sedi parcè che la laboriositât dai furlans e je simpri stade di preseâ, ma ancje e soredut parcè che di tancj agns il lavôr al mancje pardabon. La pierdite di puescj di vore e je stade determinade de crisi economiche che e à colpît dut il senari globâl, ma la nestre tiere in maniere une vore grivie. I nivei ocupazionâi a van daûr de reditivitât che la economie e je buine di produsi e di meti sul marcjât. E alore al covente vê iniment che tal periodi 2008-2018 la economie dal F-VJ e à pierdût une fete di redit dal 8,5% come risultât dal sdrondenon de crisi planetarie che dut câs si è fermade tal 2013. Al va dit cun marum che chenti la situazion e stade cjapade sot gjambe un tic di ducj, fale pocjis e laudabilis – ma no par chest scoltadis – ecezions.
A pôc e à zovât la riprese flape che si è manifestade dal 2014 al 2018. Invezit, al va marcât che il redit pierdût des trê ex provinciis di Gurize, Pordenon e Udin al è dal -11,2%, intant che invezit la ex provincie di Triest e à viodût cressi la sô economie dal 2,3%. E ocjo: la pierdite di redit de aree furlane e je pardabon compagne a chê de Basse Italie, e la ex provincie di Udin e je piês di dutis, stant che e piert il 16%! Cun chestis premessis, al è clâr che tal interval 2008-2018 il salt negatîf de ocupazion de aree furlane al è dal -2,9%: si trate di plui di 12 mil personis. Invezit a Triest il salt al è positîf, dal +4,9%, ven a stâi 4.639 ocupâts in plui. Lant a cjalâ miôr, la manifature e la edilizie a son i setôrs che a patissin di plui. E chescj a son di simpri i comparts che a stan aes fondis de nestre economie. Il Friûl al à pierdût in 10 agns il 17,3% dai ocupâts intal setôr industriâl, intant che a Triest la pierdite e je stade dal 8,7%. E intal stes periodi, la ex provincie di Udin e à pierdût il 24,9% dai siei lavoradôrs tal setôr industriâl. E je une pierdite une vore grivie parcè che chest setôr al paie par solit miôr dal terziari, che achì dispès nol è masse “avanzât”, cun tancj contrats che a rivuardin lavôrs no cualificâts, retribuzions plui puaris e une fuarte precarietât dai rapuarts di lavôr che no garantìs prospetivis pal avignì.
Un altri element di considerâ e je la esplosion de cuantitât di fuarce lavôr che e je restade a pît: dal 2008 al 2018, in F-VJ la int inocupade e je cressude dal 46,5%, rivant a plui di 72 mil personis disocupadis, che no cirin lavôr o che a son cuviertis par un ciert periodi di amortizadôrs sociâi. Ancje in chest la ex provincie di Udin e cres plui di chês altris: adiriture dal 71,6%.
Lis robis a son tant mâl metudis che nol è di maraveâsi se i nestris zovins che a van pal mont a cirî fortune a son cetancj plui che tal rest de Italie. Ancje i imigrâts a van inaltrò parcè che nancje par lôr a sono tantis lis ocasions di lavôr. Al covente alore che i sorestants locâi des istituzions, de politiche, de economie, dal mont dal lavôr si dedin dongje par rilançâ il Friûl. Par fâlu, bisugne che ducj a madressin une cussience dal stât reâl de situazion e che a mostrin une voie convinte di tornâ a fâ partî la nestre economie, cussì come che al è sucedût dopo dal taramot dal 1976. E, in efiets, i numars nus disin che un gnûf Orcolat nus à sdrumât il contest economic e sociâl, ancje se tancj no si son visâts. Dome cuntune analisi corete de situazion, cence lassâsi lâ ae avilizion o licuidâ la situazion daûr di un otimisim interessât o di maniere, si pues tentâ di vignî fûr des dificoltâts. No je dome une ricete par fermâ il declin. Ma se no sarìn bogns, insiemi, di cambiâ cheste tindince, pe int furlane, massime pai zovins, si fasarà simpri plui grivie.
Lis cundizions e lis potenzialitâts par tornâ a meti in vore pardabon il nestri Friûl a esistin. I rapresentants des istituzions politichis e sociâls a varessin di lavorâ a une “CONFERENCE PAL FRIÛL” che ju viodi metisi dongje par progjetâ l’avignî de nestre tiere. Nissun di lôr, di bessôl, al è in stât di frontâ e di risolvi chest vêr dileme che si presente devant di nô. Ognidun, dut câs, al pues ufrî il so contribût di cognossince e di propueste. La Cjamare di Cumierç, che e à za inmaneât moments impuartants di riflession cul “Friuli Future Forum”, e la Universitât di Udin (si lei “dal Friûl”), cul so “Cantiere Friuli”, a podaressin coventâ une vore a stiçâ chest procès. Ma se no rivarìn ae svelte a dissegnâ e a meti in pratiche un percors di rivitalizazion de economie e de societât di chenti, o condanarìn lis nestris comunitâts a pierdisi e a dispierdisi intune gnove diaspore. Come dutis lis crisis, ancje la nestre – magari cussì no – e je prin di dut culturâl e morâl, e e scomence dal cinisim di buine part dai sorestants, che a somein plui interessâts al lôr destin personâl che al ben comun. Ma chi al covente che a stâ ben no sedin dome i rapresentants, ma pluitost i rapresentâts! ❚


text:
…denant dal scrivi i ai imparât a fevelâ, e tal fevelâ di Navarons. Navarons al è un bûs pierdût, una vila pierduda intal Midun. Il fevelâ di Navarons al è stât il prin vistît
dal gno penseir. La prima peravala che i ai dit, la ai dita par navaronsin, il prin penseir che i ai tirât dongja al veva che forma i. Che lenga i. Par fâ poesia, jo na ai doprât altri furlan, na ai scrit nencja par talian, nua di poesia, mai, doma il navaronsin al mi è zovât, dome il navaronsin
al mi à sunât prima che ta li ureli tal cour, parcè al à dit
ce che i pensavi e ce che i eri.
Propit sul finî de resint edizion di Pordenonelegge, e je rivade come un tarlup in plene gnot, la notizie de muart di Novella Cantarutti. Il Friûl ocidentâl, daspò di Beno Fignon, al piert cussì une altre figure fondamentâl de culture e une elegantissime interprete de societât furlane e dai siei plui autentics aspiets.
Nassude a Spilimberc, e à vivût gran part de sô vite a Udin, li che e à insegnât aes scuelis superiôrs, daspò vê direzudis par cualchi an lis scuelis miezanis di Spilimberc.
DI PIÇULE_ La sô infanzie le passe a Navarons, paîs li che e je nassude sô mari, e borc che jê e à simpri considerât la tiere des sôs lidrîs plui ancestrâls. Pai siei scrits e à simpri doprât il furlan «navaronsin», chel che jê e sintive, e e considerave, come il so unic veicul par podê pensâ e scrivi di un paisaç uman e di lûcs de tradizion furlane.
Novella Cantarutti e scriveve cuntune straordenarie naturalece, intun furlan (une variant no normalizade) che al smirave a mantignî intatis lis sô origjins e di conseguence la «essence» di un furlan scuasit arcaic, caraterizât di une cjadince e di une fonetiche di cjase jenfri Val Colvare e Val Midune. Te sô lungje cariere di scritore e à scrit ancje par talian, simpri rimarcant però che dome metint jù peraulis par furlan e rivave a meti su cjarte la vôs dal so pinsîr plui autentic.
I ARTICUI_ Dongje lis publicazions impuartantis, la Cantarutti e puartave il so scrivi «cul sintiment» ancje su rivistis e periodics, lassant un segn ancje su lis pagjinis de «Patrie dal Friûl».
Di zovine e studie a Udin, li dal Coleç delle Zitelle, tape fondamentâl te sô vite inteletuâl, ancje par vie dal incuintri impuartant cun Josef Marchet, professôr di latin che le svicine a Risultive (il grup leterari nassût tal 1949 propite par iniziative di Marchet), cence però rivâ a voltâle a doprâ lis regulis linguistichis de coinè.
Daspò vê scomençât la universitât a Milan, e je obleade a molâ il cicli di studis par vie de vuere, ma tal 1952 e puarte insom il so percors, laureantsi in Letaris ae universitât di Rome, e publicant i siei prins scrits poetics.
COLABORAZIONS_ Tai prins agns de seconde vuere mondiâl e subite daspò, i siei scrits a insiorin il panorame de leterature furlane cun colaborazions come cun «Ce fastu?» (il boletin uficiâl de Filologjiche), cun Strolic furlan e cul Cuader romanç dal so grant amì Pieri Pauli Pasolini. Chest le invide a fâ part de Academiute de lenghe furlane (ancje se jê e à simpri mantignût une libertât assolude, e no si è mai sintude part di nissun grup) e dal so mût di scrivi in lenghe navaronsine al dîs: «Lis so curtissimi lirichis… a vibrin di une trasparence linguistiche di prin ordin, cun imagjinis essenzialissimis e cjamadis».
I personaçs come Novella Cantarutti a capitin rarementri e pe culture furlane e gjenerâl a son une mane dal cîl, tant che tirâ une some di dut ce che e à fât e lassât al è scuasit impussibil. Cuant che il Friûl al è stât scjassonât e ferît fisichementri dal Orcolat, la Cantarutti si è fate in cuatri par cirî di salvâ plui che e podeve il patrimoni culturâl furlan, par evitâ un doman di vaî ancje pes feridis ae culture.
Lis sôs ricercjis in teme di tradizions furlanis, a àn metût dongje intun tesaur inestimabil, proverbis, contis, storiis, preieris e detulis, risultât di un scandai fat tai lûcs li che e jere nassude ma ancje ator par chel Friûl che no à mai smetût di volêi ben.
Sandri Olivetto
TERITORI – PORDENON. Mandi Poetesse............
…denant dal scrivi i ai imparât a fevelâ, e tal fevelâ di Navarons. Navarons al è un bûs pierdût, una vila pierduda intal Midun. Il fevelâ di Navarons al è stât il prin vistît


text:
_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _
il 2% è a_ _ _ _ _ _ _ _ _ _ e ad a_ _ _ e c_ _ _ _ , i_ _ _ _ _ e e_ _ _ _ _ _ _ , t_ _ _ _ _ _ _ _ _ e di s_ _ _ _ _ , p_ _ _ _ _ _ _ _ _ _ à e r_ _ _ _ i n_ n s_ _ _ _ _ _ _ i o n_ n i_ _ _ _ _ _ _ _ _ _ i
il 2% è ad_ _ _ _ _ _ _ _ _ e ad al_ _ e ca_ _ _ , in_ _ _ _ e em_ _ _ _ _ _ , tr_ _ _ _ _ _ _ _ e di sa_ _ _ _ , pe_ _ _ _ _ _ _ _ _ à e ri_ _ _ i non se_ _ _ _ _ _ i o non id_ _ _ _ _ _ _ _ _ i


text:
Aes 3 e 32 de buinore di domenie ai 6 di Avrîl e je stade la grande scosse. Chê di magnitudin 5,8 che e à stocât L’Aquila e dintors. Aes televisions ur à coventade plui o mancul une ore e mieç par dâ la notizie. Aes edizions online dai cuotidians ur son voludis plui di trê oris. Su Twitter (il micro blog ancje vie celulâr), lis notiziis a àn tacât a circolâ cuasi in timp reâl.
«La cjase e trimave tant che une fuee. Teribil!» al è un dai tancj messaçs publicâts vie pe gnot dal taramot. Cuant che i mieçs di comunicazion tradizionâi a àn tacât a ocupâsi dal câs, Twitter di lûc de cronache si è trasformât in casse di risonance. Prime al à amplificade la polemiche su la alerte dade fûr dal tecnic Gioacchino Giuliani tai dîs prime dal sisme, une cuistion che e je costade a Giuliani une denuncie par procurât alarm. Po dopo al à metût in lûs la disumanitât dal TG1 che si è svantât dai siei dâts di scolte intant che si jere ancjemò daûr a sgjavâ tra i rudinaçs. Tal stes mût al è stât metût in risalt l’estremisim di Radio Maria, che dai siei microfons Pari Livio Falzanga al à declarât che «il Signôr al à volût in cheste Setemane Sante che ancje lôr a cjapassin part al misteri de sô passion», riferintsi ai taramotâts. Su Twitter si son ancje moltiplicâts i riferiments ae stampe foreste che e à rimarcade la figurate dal president dal Consei Silvio Berlusconi che al à declarât a une television todescje che i sfolâts sot des tendis a varessin vût di calcolâ chel di Pasche «tant che une fin di setemane in campeç.» Utents di dut il mont a àn ae fin condanât il complasiment di grups jihadiscj dongje di Al-Qaeda, che dai lôr sîts a àn scrit che il taramot al è une punizion divine cuintri i nemîs dal Islam.
Tancj Furlans su Twitter a àn manifestât la lôr solidarietât ae int dal Abruç laudant chei che tra nô si son dâts di fâ par socori i taramotâts. «Furlans za presints e operatîfs al 100% in Abruç, SIMPRI volontaris, mai indaûr», al scriveve juste apont @maxpola aes 11.33 dai 7 di Avrîl passât.
Matteo Baldan
SPECIÂL – Cronache: la rêt prime des agjenziis?............
Aes 3 e 32 de buinore di domenie ai 6 di Avrîl e je stade la grande scosse. Chê di magnitudin 5,8 che e à stocât L’Aquila e dintors. Aes televisions ur à coventade plui o mancul une ore e mieç par dâ la notizie. Aes edizions online dai cuotidians ur son voludis plui di trê oris. Su Twitter (il micro blog ancje vie celulâr), lis notiziis a àn tacât a circolâ cuasi in timp reâl.


text:
Il 2016 al è stât clamât an talian dai cjamins de bande dal Ministeri dai Bens culturâi, par promovi cheste maniere di vivi il teritori. Fevelâ di itineraris a pît al puarte daurman cul cjâf a Sant Jacum di Galizie sul plui innomenât Camino di Europe o a Rome su la Via Francigena o a Jerusalem, dilunc di chei che a son clamâts peregrinationes maiores. Ma cence fâ tancj km par rivâ al pont di partence di chês esperiencis, a esistin ancje pussibilitâts minores o adiriture cjamins dongje cjase, trois che a corin pal Friûl e che a puedin dâ la ocasion di vivi la esperience dal pelegrinaç, sedi par cui che al crôt sedi par cui che nol crôt.
Fra i plui biei trois di chenti, chel che o ai fat jo al è il Cammino Celeste (www.camminoceleste.eu) che chest an al fâs dîs agns di cuant che tal 2006 un grup di personis che a vevin fate la esperience sul Camino de Santiago a àn volût inventâsi chest itinerari che al lee trê santuaris marians furlans (Barbane, Madone di Mont e Mont Sante dal Lussari, partint di Aquilee, glesie mari dal Friûl); o il Cammino delle Pievi (www.camminodellepievi.it), itinerari circolâr che al tocje lis plêfs de Cjargne; o la vie dal Tiliment di pas di Mont di Crôs dilunc de “aghe” furlane par antonomasie (www.hospitalesangiovanni.wordpress.com); o la Romea Strata (www.romeastrata.it) che passant pal Friûl e puarte a un colegament cu la via Francigena. Cuatri esemplis inte nestre tiere che a puedin fânus scuvierzi, o miôr “tornâ a scuvierzi” che lis viis dai piligrins a son patrimoni de nestre storie, de nestre identitât e dal nestri vuê.
La Regjon, midiant dal vicepresident Sergio Bolzonello, e fevele di deventâ pont di riferiment des politichis ministeriâi su cheste teme, considerât strategjic pe promozion turistiche regjonâl. Ma l’auguri che mi fâs al è che prime di resonâ in tiermins turistics economics, la riscuvierte dal lâ a pît e sedi ancje la riscuvierte dal teritori che al è ancje nestre culture. Cualchidun al diseve che i Furlans a son un popul di “cence storie”… no volarìno cori il pericul di deventâ popul di “cence gjeografie”?
No nus reste che augurâsi: «buen camino», magari Sul Troi di Aquilee o un di chei altris itineraris furlans. E che, finît di lei chestis riis, o vierzedin la puarte di cjase e cuntun bon pâr di scarpis o ledin fûr di cjase a tornâ a scuvierzi la nestre tiere… a pît. ❚
✒ Christian Romanini
Romanini al è autôr dal libri Sul Troi di Aquilee. Al è un diari di viaç che l’autôr al dediche a so fi Lorenzo, descrivint la sô esperience sui prins 70 km dal Cammino Celeste. Sul Troi di Aquilee, Edizions Glesie Furlane (www.glesiefurlane.org) 1e edizion: Dicembar dal 2015; 2e edizion: Avrîl dal 2016. Par altris info o comprâ il libri, o podês domandâ te vuestre librarie di fiducie o scrivi a info@glesiefurlane.org.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
In chest moment di crisi, di tais, di protestis e di dibatits su lis riformis che a podaressin cjapâ dentri lis universitâts talianis, nus someave just concentrâ la atenzion sul Cirf, il Centri Interdipartimentâl pe Ricercje su la culture e la lenghe dal Friûl, che massime sui fonts assegnâts des leçs regjonâls, nazionâls e comunitariis, al base la sô operativitât e la sô esistence.
PARDABON INTERDIPARTIMENTÂL_ Al fo fondât tal 1995, in gracie dal interès di cuatri dipartiments: chel di Economie, Societât e Teritori, chel di Lenghis e Leteraturis Gjermanichis e Romanzis, chel di Siencis Storichis e Documentariis e chel di Storie e Tutele dai Bens Culturâi. Cheste struture, pardabon interdipartimentâl, e à tant che obietîf chel di fâ di colegament fra docents e ricercjadôrs de Universitât dal Friûl – ma no dome –, interessâts al disvilup des ricercjis su la culture e la lenghe furlanis. Intai prins agns de costituzion, il Cirf al è rivât adore dome a inmaneâ cualchi ativitât, massime di consulence par diferentis istituzions, ma dal 2000 al è stât indotât, in gracie dal Consorzi Universitari dal Friûl, dai mieçs materiâi e des risorsis umanis che a coventin pe sô operativitât. «Par dî il vêr – nus conte Linda Picco, assegniste di ricercje dal Cirf –, no vin un organic stabilizât: infûr de segretarie, il Cirf si base su figuris che a restin precariis par vie che no son i fonts che a coventin par podêlis assumi».
Dut câs, cundut che nol dedi une gruesse sperance di “fâ cariere”, fin a vuê a àn aderît al Cirf plui di une trentine di studiôs che i àn permetût al Centri di cressi e di lâ indevant inte sô mission.
FINALMENTRI LA SEDE_ Cumò al dispon di une moderne sede tal cûr de zone universitarie, cuntun spazi par seminaris, un nucli bibliografic e cuatri stazions di lavôr. «Diviersis a son lis finalitâts dal Cirf, che al cjape spont in maniere direte dal articul 1 dal Statût di Autonomie de Universitât di Udin. Ma come prin obietîf al à propit chel di promovi, di davuelzi e di coordenâ ativitâts di ricercje pal studi de lenghe, de storie, de culture, de societât, de economie e de art dal Friûl e des comunitâts di origjin furlane tal forest. Massime, tra lis sôs motivazions, e je la volontât di meti in vore lis iniziativis pal disvilup de culture e de lenghe dal Friûl, previodudis a norme di leç». Il Cirf duncje al smire a deventâ un element di riferiment sientific par une largje zone alpine leade di carateristichis culturâls e linguistichis comuns o similis. Pecjât che nol è dut aur chel che al slûs: «ancje il Cirf al patìs pal fat che i fonts di destinâ a chestis ativitâts a son simpri di mancul: i progjets a saressin tancj ma puartâju indenant cence bêçs al è une vore dificil».
Tiziano Gualtieri
SPECIÂL. Cirf: il sburt furlan............
In chest moment di crisi, di tais, di protestis e di dibatits su lis riformis che a podaressin cjapâ dentri lis universitâts talianis, nus someave just concentrâ la atenzion sul Cirf, il Centri Interdipartimentâl pe Ricercje su la culture e la lenghe dal Friûl, che massime sui fonts assegnâts des leçs regjonâls, nazionâls e comunitariis, al base la sô operativitât e la sô esistence.


text:
Grau
Grau e je la uniche isule abitade de regjon furlane, e no je furlane ni pôc ni trop; e si ten in bon di no jessi.
Che e vedi vût cualchi abitant prin dal 400 al pues ancje stâi, ma nol risulte.
Facil che lis primis staipis di palût a sein stadis fatis a Grau in chê volte che al rivà Atile a sdrumâ Aquilee. E no ducj chei siôrs aquileiês che a jerin scjampâts là jù, a tornarin indaûr dopo passât il burlaç: putrops di lôr no vevin plui cjase te citât e se faserin su la isule. Ma il grues al rivà là cuant che Aquilee e colà tes mans dai Langobarts. Si pues crodi che i prins a puartâ la pielate al sigûr a sein stâts i plui siôrs, i parons Latins – come simpri – cundut il patriarcje Paulin che al rivà adore di puartâsi daûr il tesaur de sô glesie. E chei no tornarin. In pôc timp une altre citât, cui siei palaçs e lis sôs glesiis e comparì su lis barenis: si tratave di siôrs! La cuistion dai “Trê Cjapitui” e finì cul dividi il patriarcjât: in Aquilee (o a Cividât) un patriarcje sismatic, favorît dai Langobarts; a Grau un patriarcje unît sot la protezion dai bizantins. Cussì lis dôs citâts a deventarin antagonistis: une “civîl” e une “barbariche”.
E la sbregadure no fo mai plui cuside. Intant che Aquilee e colave a flics, Grau al cresseve di impuartance e di autoritât; e jere la prime des isulis dal litorâl adriatic che a lavin popolantsi sot la dominazion bizantine. Ma la fieste no durà a lunc. Grau, nassût, si pues dî, des maseriis di Aquilee al jere destinât a fâsi scolâ di sanc de furbarie di Vignesie.
Tra la prepotence dai patriarcjis todescs di Aquilee che a volevin fâsi parons, e la politiche fine dai dôs di Vignesie, che le cjarinavin par tignîle buine, la isule e sielzè Vignesie. Cussì, par secui, intant che la Furlanie e fo une code dal mont gjermanic, Grau si tignì in bon di sei une ponte dal mont latin. Al pierdè dut, un pôc a la volte; al restà in man di patriarcjis natîfs di Vignesie, che lu guviernavin stant a Vignesie; al passà sot i conts nomenâts di Vignesie, che no judavin in nuie e no ju difindevin di nissun assalt; al sopuartà cjaristiis, epidemiis e incursions; si ridusè te plui nere miserie, di no podê nancje justâ il cuviert dal palaç dal cont: ma di tornâ a tacâsi al so çoc furlan nol fo mai câs. Cussì, vitime de sô stupide fedeltât a cui che in premi lu disvuedave di dut, si lassà puartâ vie ancje la sede patriarcjâl e dopo nol fo nuie plui che un grop di cjasis discrodeadis, di tamossis tiessudis di cjanusse, e un popul di pescjadôrs danâts a strussiâ la vite ta la aghe e tal pantan e a murî di stents prin da la ore. I restà la braure di clamâsi mari di Vignesie e di fevelâ un lengaç diferent dai “barbars” di tiere ferme.
Cividât
La grande ore di Cividât e fo tai ultins agns de dominazion langobarde.
“Forum Julii” no jere stade une grande citât: ce che al fo rincurât sgjavant il teren e che cumò si cjate tal Museu, al lasse capî che la “colonie” romane e veve di sei formade di puare int: salacor nome lis fameis dai soldâts che a jerin di presidi. E chês, cul rivâ dai Langobarts, a saran scomparidis: scjampadis o scjafoiadis.
E conte la liende che il re Albuin, rivât daûr di Cividât, si tirâ parsore di une mont a studiâ lis posizions. Par chê strade che al jere vignût lui, a podevin vignî dentri altris di lôr: i Avarics, metìn a dî. E cussì, par vê lis spalis siguris, Albuin al stabilì in Friûl il prin Ducât e a Cividât la capitâl.
I romans di Aquilee a scjamparin a Grau, chei di Concuardie a Cjaurlis; Zui, tal Cjanâl di Sant Pieri, restade sierade la strade de Mont di Crôs, al fo nome un sît bandonât, cence impuartance, e ancje il so vescul al vignì a stabilîsi a Cividât. Cul prin duche, Gjisulf, si fermarin te gnove Capitâl personalitâts e fameis des plui in viste e il ducât furlan al passà di man in man a personis di valôr. Passade la brute ore da la invasion avariche (cuant che al fo copât Gjisulf) so fi Grimoalt, che al jere rivât adore di salvâsi, al deventà re dai Langobarts e al tornà a meti in man a chei de sô famee il ducât.
Te prime metât dal Sietcent, al timp dal re Liutprant (1), ancje il patriarcje di Aquilee, Calist, che si cjatave a Cormons, al vignì a stabilîsi a Cividât, parant vie il vescul di Zui. In chê volte al jere duche Pemon: cun lui e cui siei fîs Ratchis e Aistolf, che a forin un daûr l’altri duchis dal Friûl e rês dai Langobarts (2), Cividât al deventà ancjemò plui impuartant e al fo ornât di monuments e oparis di art, che a restin ancjemò lis plui bielis di chel timp e di chel popul: baste cjalâ ce che al è tal Museu e il batisteri di Calist e l’altâr di Ratchis, che cumò a son in Domo.
Langobart de çocje di Gjisulf al fo il storic Pauli Zaul di Warnefrit (Paulus Diaconus), langobart al fo il patriarcje Sigualt, salacor de çocje dal re Grimoalt; e sant Anselm cugnât dal re Aistolf e, vadì, ancje il patriarcje sant Paulin.
Ma cheste e fo la ultime sflameade de potence langobarde. Aistolf e Desideri si urtarin cui papis e chescj a clamarin in jutori il re dai Francs, Carli il Grant. Dal 773 al rivà re Carli, al cjapà Pavie e po Verone, al fasè presonîr il re Desideri e si proclamà lui re dai Langobarts.
Il duche dal Friûl, Rotgaut, in chê volte si pleà cence fâ nissune resistence e al restà intal so puest, sot la paronance di Carli. Il gambiament di parons al jere za fat, cence conseguencis di nissune fate pai furlans.
I Langobarts si jerin aromai ducj messedâts cui antîcs abitants dal Friûl e a formavin un sôl popul. Il re Carli nol veve mudât nissun ordenament.
Ma il duche Rotgaut (3) no si tignì apaiât di vê molât in chê maniere denant di Carli; e in cunvigne cun so missêr Stabilin di Trevîs e vadì ancje cui duchis Arichis di Benevent e Ildebrant di Spolêt, a pene partît Carli da la Italie pe vuere di Sassonie, al pensà di rivielâsi. Il Patriarcje bizantin di Grau, Zuan, savude la cjosse, al spià dut al pape Adrian e il pape al visà Carli. Cussì, dal 776, Carli al tornà jù e, dopo un trement combatiment dulà che Rotgaut al restà copât, al cjapà Trevîs e Cividât e al fasè un maçalizi di chei Langobarts che si jerin rivielâts. Altris a ’ndi mandà vie lontans, altris a ’ndi metè in preson e ur cjolè dut ce che a vevin.
Ma nol mudà nuie tal ordenament dal ducât: nome che tal puest di Rotgaut al metè un dai siei umigns, Masseli. E par un pôcs di agns il ducât furlan al restà cussì sot dai Francs. Cividât al mudà il non vieri di “Forum Julii” in chel di “Civitas Austriae”. Muart il patriarcje Sigualt, Carli al mandà chenti sant Paulin che al jere so amì e che al vignì di triste voie, parcè che i plaseve di stâ cui umigns studiâts che il re Carli al veve tirâts dongje di ogni dontri.
NOTIS:
(1) 1 VIII secul.
(2) A son i duchis e i sovrans implicâts intune grande spiritualitât e devozion.
(3) Al jere stât lassât al so puest daspò la concuiste francje. Al met adun i duchis che a partignirin a la aree “tricapitoline” cuintri Carli il Grant.
5. La albe de nestre Patriepre Josef Marchet e pre Checo Placerean
Grau


text:
Al baste dâ une cjalade ogni volte che in Friûl si va a votâ: autonomiscj di ogni bande, simbui di ogni colôr, dividûts e sparniçâts par ogni cjanton, ognidun a coltâ il so piçul ort impen di lavorâ insieme par cjapâ i obietîfs che un moviment autonomist al varès di vê, cul risultât finâl di vê poc o nuie e di restâ dispès cuntun pugn di moscjis in man.
CUARANTE AGNS INDAÛR_ Juste il contrari di ce che al sucedeve cuarante agns indaûr, cuant che su la sene politiche furlane al jere presint un personaç come Fausto Schiavi, un om di rare luciditât politiche, dotât di grandis visions, cognossidôr de storie dal Friûl, inamorât de so tiere tant di spindi par jê la proprie vite, convint de pussibilitât di viodi un Friûl furlan e determinât tal rivâ a chest risultât.
Risultât che al à vût, forsi ancje plui di ce che si spietave, ma che al è durât masse pôc, nancje cinc agns,. Si è tratât juste dal timp de sô curte presince te politiche nostrane, dulà che al è passât tant che une stele comete, puartant la lûs e lassant une lungje sdrasse luminose che si pues viodi ancjemò in zornade di vuê.
Jentrât cuasi par câs tal Moviment Friûl inte vierte dal ‘67, Schiavi al à savût cjapâ par man chest grup di autonomiscj, pôc plui di un moviment di opinion, e lu à trasformât intun partît politic, ben organizât e determinât, fin a puartâlu ae vitorie storiche aes elezions regjonâls dal ‘68 cun 3 conseîrs elets.
GRANT ORGANIZADÔR_ Fin in chê volte il MF, nassût tal ‘66, si bateve pe autonomie dal Friûl, al vosave cuintri i partîts tradizionâi che no scoltavin lis richiestis dai furlans, si zontave aes protestis par vê la universitât a Udin, al stampave ancje un mensîl di informazion, ma al jere forsi za rassegnât a un destinat di sconfite che o timp o tart e sarès rivade. Ma Schiavi al à savût organizâ chel moviment di zovins, al à savût fevelâ cu lis peraulis justis, autorevulis e di grande credibilitât, metint dongje e fasint lavorâ in grup lis personis, fasintlis deventâ responsabilis denant dal grant lavôr di frontâ e dividint cun lôr lis grandis vitoriis concuistadis.
Visionari e profetic, cussì si podarès definîlu, stant che lis sôs peraulis di 40 agns indaûr a son ancjemò atuâls in dì di vuê: «Cuant che si fevele de Europe dai Stâts nazionâi si met adun une union impussibil, parcè che e rive de fusion di parts naturalmentri repulsivis. La uniche Europe pussibil e je chê des regjons, par vie che e je fate di Ents che no son antagoniscj, ma costruîts su fondis storichis che a rispuindin aes esigjencis dai singui popui. Al è intune Europe cussì che il Friûl, regjon naturâl e storiche, al podarà vê la sô juste colocazion».
E al è stât ancje il prin conseîr regjonâl a fevelâ par furlan dentri de aule dal consei.
CUINTRI I ORDINS DI ROME_ Schiavi nol jere cuintri la Italie ma al jere cuintri i partîts politics talians, e cuintri i politics furlans che a cjapavin ordins di Rome impen di scoltâ la vôs de proprie int. Lui si insumiave une gjenerazion di aministradôrs furlans par direzi la nestre regjon, par gjavâ almancul une part di paronance ae Triest filoromane, par ecuilibrâle tai confronts di Udin capitâl storiche al centri dal Friûl; al domandave lis autostradis Udin-Tarvis e Palme-Gurize par dâ un svilup economic za tai agns Sessante e par tornâ a meti in pîts la economie e la vite sociâl de nestre tiere. Robis che, ditis 40 agns indaûr, par cualchidun a sunavin come «eresiis» ma che vuê ae lungje a àn dât reson a Schiavi, ai siei amîs e al lôr lavôr.
Un om che al à savût dâ fuarce a une biele idee e fâle deventâ une grande realtât, un om che al è mancjât masse adore e che al coventarès ancje cumò.
LUCA ZORATTI
SPECIÂL – Fausto Schiavi, l’ultin leader politic............
Al baste dâ une cjalade ogni volte che in Friûl si va a votâ: autonomiscj di ogni bande, simbui di ogni colôr, dividûts e sparniçâts par ogni cjanton, ognidun a coltâ il so piçul ort impen di lavorâ insieme par cjapâ i obietîfs che un moviment autonomist al varès di vê, cul risultât finâl di vê poc o nuie e di restâ dispès cuntun pugn di moscjis in man.